Dua lelaki lemas disedut salur keluar kolam lombong bijih
Oleh ABDUL RASHID ABDUL RAHMAN

10 September 2021, 7:01 pm
RAUB – Dua lelaki lemas selepas disedut paip salur keluar kolam tadahan lombong bijih besi di sebuah kawasan perlombongan bijih besi di Batu Talam, Cheroh di sini hari ini.
Ketua Polis Daerah Raub, Superintendan Kama Azural Mohamed berkata, dalam kejadian kira-kira pukul 10.30 pagi itu kedua-dua mangsa iaitu Siak Teck Wah,53, dan warga Indonesia Adi Piter,25, terjatuh ke dalam kolam berkenaan ketika melakukan kerja penyelenggaraan.
“Berdasarkan makluman daripada saksi menyatakan dia ada menghubungi mangsa (Siak Teck Wah) untuk memberitahu air kolam tadahan berkenaan keruh dan 10 minit kemudian seorang rakannya menjerit menyatakan mangsa jatuh ke dalam kolam.
“Saksi berlari menuju ke lokasi kolam tadahan berkenaan dan nampak mangsa bersama seorang lelaki Indonesia (Adi Piter) jatuh di dalam kolam berkenaan dan disedut oleh paip salur keluar,”katanya di sini, hari ini.
Menurut Kama Azural, mayat kedua-dua mangsa dibawa ke Hospital Raub untuk bedah siasat.
Dalam pada itu, beliau berkata, mangsa pertama iaitu Adi Piter ditemukan pada pukul 12.30 tengah hari berdekatan paip salur keluar manakala mangsa kedua ditemukan berhampiran dengan kaki kedua-dua mangsa berada dalam paip salur keluar.

Katanya, jengkaut digunakan untuk membuka salur kolam yang mempunyai kedalaman lima meter dan mengandungi pasir jerlus berkenaan bagi membolehkan mayat mangsa dibawa keluar. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


40,000 gagal dikesan di Kluang untuk vaksin
Oleh NUR NABILAH RAHMAT

10 September 2021, 7:14 pm
KLUANG – Kira-kira 40,000 penduduk di daerah ini dikesan masih gagal untuk mendapatkan suntikan vaksin bagi mengekang penularan Covid-19.
Pegawai Daerah Kluang, Jamaludin A. Hamid berkata, terdapat beberapa faktor antaranya terlepas tarikh janji temu, tidak daftar MySejahtera serta antivaksin.
“Pelbagai faktor menyebabkan punca mereka tidak mendapat suntikan vaksin antaranya warga emas yang terlepas janji temu, pihak yang berada di atas pagar, antivaksin, malah paling mengejutkan ramai dalam kalangan golongan muda yang celik internet sebenarnya tidak mendaftar di MySejahtera.
“Bagi mengatasi masalah itu selain daripada kempen hebahan awam dan media sosial kita juga mengerahkan sukarelawan untuk masuk ke kawasan pendalaman dan bandar bagi berkomunikasi dengan golongan ini mengenai kepentingan vaksin.
“Alhamdulillah dengan pendekatan ini kita berjaya mendaftarkan lebih ramai di MySejahtera namun kita juga masih mencari baki kira-kira 40,000 penduduk yang layak ini untuk tampil mendaftar di My Sejahtera,” katanya.
Beliau berkata demikian ketika melawat Pusat Pemberian Vaksin (PPV) di Lembaga Hasil Dalam Negeri (LHDN) di sini hari ini. Hadir sama, Penolong Pegawai Daerah Kluang Sharul Azmi Md Kamil.

Jamaludin berkata, sehubungan itu sebagai usaha menggalakkan pendaftaran penduduk berkenaan, pihaknya mempelawa mereka untuk membuat ‘walk-in’ vaksin di semua PPV daerah Kluang termasuk terbaru di PPV LHDN.
“Mereka yang menghadapi masalah terlepas temujanji dan yang dihalang polis untuk merentas daerah atau negeri boleh menghubungi PPV berhampiran kediaman mereka bagi suntikan vaksin.
“PPV di Dewan Muafakat Simpang Renggam sudah mula menerima ‘walk-in’ sejak 5 Mei lalu manakala lapan klinik kesihatan di Kluang pun sudah boleh membuat suntikan vaksin dan terbaru di PPV LHDN boleh melakukan ‘walk-in’,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Fenomena ikan lumba-lumba, paus Kogia terdampar berturut-turut jarang berlaku
Oleh NUR NAZLINA NADZARI

10 September 2021, 7:19 pm
KANGAR – Fenomena ikan lumba-lumba dan paus Kogia terdampar di pesisiran pantai Kuala Perlis serta Kuala Sanglang dekat sini secara berturut-turut iaitu empat kes sejak minggu lalu merupakan kejadian yang jarang berlaku.
Pengarah Perikanan Negeri Perlis, Ismail Ibrahim berkata, ikan tersebut dipercayai terdampar di pantai berlumpur kerana mengejar sumber makanan iaitu ikan kecil lain dan tidak sempat kembali ke tengah laut apabila air surut.
Katanya, mamalia marin berkenaan yang sememangnya boleh didapati di sekitar Selat Melaka dan Kuala Perlis menjadi antara persinggahan sehingga ke Langkawi, Laut Andaman dan Lautan Hindi.
“Ikan lumba-lumba ini memang kerap ditemui di perairan Kuala Perlis pada September dan Oktober tetapi kalau terdampar secara berturut-turut dalam masa terdekat itu jarang sekali.
“Selain kejadian baru-baru ini, pada bulan April lalu ada satu kes ikan lumba-lumba terdampar tetapi dalam kes tersebut ikan itu ditemui sudah mati,” katanya ketika dihubungi di sini hari ini.
Menurutnya, antara hidupan laut yang boleh ditemui di perairan Kuala Perlis termasuk ikan lumba-lumba jenis Bottlenose dan Irrawaddy serta ikan paus yu.

Sementara itu, beliau berkata, pihaknya sering bekerjasama dengan rakan strategik mereka iaitu Komuniti Perikanan (myKP) sebagai mata dan telinga jabatan tersebut di lapangan.
“Kami menjangkakan latihan simulasi bagi menyelamatkan mamalia tersebut akan diberikan kepada komuniti nelayan menjelang awal tahun depan supaya proses menyelamat dapat dilakukan dengan betul.
“Kekangan Perintah Kawalan Pergerakan (PKP) ketika ini menyebabkan kita tidak boleh buat secara fizikal,” ujarnya.
Tambahnya, pihaknya juga akan mendapatkan kepakaran dari Institut Penyelidikan Perikanan Rantau Abang untuk membantu memberi latihan kerana kepakaran mereka adalah dalam mamalia marin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


NAFAS rancang teroka bidang Ar-Rahnu
Oleh MOHD. HUSNI MOHD. NOOR

10 September 2021, 6:55 pm
PUTRAJAYA – Pertubuhan Peladang Kebangsaan (NAFAS) akan meneroka beberapa sektor pelaburan baharu bagi meningkatkan Dana Peladang Kebangsaan (DPK) termasuk menceburi perkhidmatan pajak gadai Islam (Ar-Rahnu).
Pengurus Besarnya Abu Sujak Sahuji berkata, pihaknya melihat perkhidmatan Ar-Rahnu mampu memberi pulangan yang baik kepada DPK.
Beliau berkata, pihaknya mempunyai banyak rancangan untuk memperluas sektor pelaburan DPK namun, ia tertangguh akibat Perintah Kawalan Pergerakan (PKP) dan impak pandemik Covid-19.
“Kami merancang untuk bergerak lebih agresif mulai akhir tahun ini,” katanya ketika ditemui pada Majlis Pengumuman Agihan Kadar Dividen Skim Pelaburan Khas Peladang (SPKP), DPK, NAFAS di Wisma Tani di sini, hari ini.
Katanya, pihaknya juga menjangka kadar agihan purata lapan peratus bagi DPK dapat dikekalkan bagi tahun-tahun mendatang di sokong sektor-sektor pelaburan sedia ada.
Abu Sujak berkata, pihaknya turut menetapkan sasaran untuk meningkatkan jumlah pelabur bagi SPKP DPK sehingga 10,000 tahun depan.

“Kami menyasarkan 10,000 pelabur tahun ini namun ia tertangguh akibat PKP dan pandemik Covid-19,” katanya.
Katanya, ketika ini, seramai 5,323 pelabur menyertai SKPK DPK sejak dilancarkan pada tahun 2012 dengan dana dan aset terkumpul berjumlah RM220 juta. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua buah rumah dijilat api
Oleh KHAIRULMIZAN YAHYA

10 September 2021, 7:29 pm
KUANTAN – Sebuah rumah musnah manakala sebuah lagi mengalami kerosakan dalam kejadian kebakaran di Jalan Kampung Tengah, di sini hari ini.
Pegawai Perhubungan Awam Jabatan Bomba dan Penyelamat Malaysia (JBPM) Pahang, Anuar Hassan berkata, bagaimanapun kejadian kira-kira pukul 1 tengah hari itu tidak melibatkan kemalangan jiwa.
“Pihak bomba menerima panggilan kecemasan mengenai kejadian itu kira-kira pukul 1.10 tengah hari dan tiga jentera dengan kekuatan 15 anggota termasuk pegawai dari Balai Bomba Kuantan bergegas ke tempat kejadian.
“Ketika tiba di lokasi kejadian telah berlaku kebakaran membabitkan dua buah rumah separuh kekal,”katanya di sini hari ini.
Menurutnya pasukan bomba membuat operasi pemadaman menggunakan dua aliran hos dari tangki pam jentera bomba selain menggunakan air dari pili bomba berhampiran.
Katanya, punca kejadian dan jumlah kerugian masih dalam siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PD sedia sambut sejuta pelancong
Oleh ZAKKINA WATI AHMAD TARMIZI

10 September 2021, 7:07 pm
PORT DICKSON – Majlis Perbandaran Port Dickson (MPPD) menyasarkan sejuta pelancong yang melawat daerah berkenaan apabila Negeri Sembilan dapat beralih ke Fasa 4 Pelan Pemulihan Negara (PPN) kelak.
Yang Dipertua MPPD, Zamri Mohd. Esa berkata, sasaran itu dilihat selepas melihat kehadiran pelancong yang agak baik datang ke daerah ini selepas pembukaan sektor pelancongan dalam Fasa 3 PPN ketika ini.
“Kami menyasarkan seramai sejuta juta pelancong datang ke daerah ini yang dijangka menjelang penghujung tahun ini.
Apabila peralihan ke Fasa 4 dan kebenaran rentas negeri diberikan, tentu pelancong akan lebih ramai. Pihak kami sudah bersedia untuk kembali menerima pelancong dari dalam dan luar negeri,” katanya.
Beliau berkata demikian kepada pemberita selepas mengadakan tinjauan projek sektor pembangunan pelancongan di sekitar Port Dickson hari ini.
Yang hadir sama, Setiausaha MPPD, Muhammad Zaki Yahya dan Pengarah Kejuruteraan MPPD, Mohammad Mohaiyaddin Hasin.

Sementara itu, menurutnya, kira-kira 150,000 orang pelancong dalam kalangan penduduk di negeri ini telah berkunjung ke Port Dickson sejak Fasa 3 PPN 4 September lalu.
“Kami dimaklumkan, seramai 150,000 pelancong tempatan datang berkunjung ke daerah ini. Bagaimanapun, kami harap orang ramai yang datang agar dapat terus mematuhi prosedur operasi standard (SOP) ditetapkan.
“Kami tidak dapat mengawal sepenuhnya pengunjung yang datang ke sini. Sebanyak 11 pantai yang sepanjang 17 kilometer di Port Dickson yang perlu dikawal rapi bagi mengelakkan penularan wabak Covid-19 di kawasan tumpuan pelancong ini,” katanya.
Dalam pada itu, Zamri memaklumkan, pihaknya sedang menaik taraf pelbagai kemudahan di beberapa lokasi tumpuan pengunjung termasuk menambah kiosk penjaja di Pantai Saujana dan pemasangan papan iklan LED di Dataran Telok Kemang.
“Beberapa kemudahan dilaksanakan bagi membolehkan kawasan tumpuan ini diberi nafas baru dan selesa untuk dikunjungi yang dijangka akan siap sepenuhnya menjelang akhir tahun ini,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


400 penghuni Depoh Tahanan Imigresen Kota Kinabalu merusuh
Oleh IVAN AMIRUL

10 September 2021, 6:32 pm
KOTA KINABALU – Hampir 400 penghuni Depoh Tahanan Imigresen (DTI) Kota Kinabalu hari ini merusuh ekoran tidak berpuas hati proses penghantaran pulang ke negara asal yang tertangguh.
Bagaimanapun, semua penghuni yang dipercayai warganegara Filipina terbabit hanya mampu meloloskan diri dari lokap tetapi gagal melepasi pagar lokap depoh berkenaan dalam kejadian kira-kira pukul 6.30 pagi itu.
Timbalan Pengarah Imigresen Negeri Sabah (Operasi) Masri Adul berkata, siasatan awal menunjukkan kejadian bermula dari blok yang menempatkan tahanan wanita.
“Sekumpulan tahanan wanita itu mengaku terlalu tertekan dan meminta supaya mereka segera dihantar pulang ke negara asal dan provokasi berkenaan kemudiannya didengari blok tahanan lelaki sehingga mencetuskan rusuhan kecil.
“Penghuni tiga blok lelaki itu berjaya merosakkan kunci mangga pintu lokap sebelum keluar ke kawasan lokap,” katanya ketika dihubungi hari ini.
Mengulas lanjut, Masri berkata, pihak DTI terus menghubungi polis dan ibu pejabat imigresen negeri bagi mendapatkan bantuan sebaik menyedari kejadian berkenaan.

“Rusuhan kecil terbabit berjaya dikawal dan rundingan terus dijalankan oleh saya sendiri bersama Ketua Polis Daerah Kota Kinabalu Asisten Komisioner Mohd. Zaidi Abdullah.
“Menerusi rundingan itu, kita menjelaskan penghantaran balik ditangguhkan atas permintaan pihak Kedutaan Filipina sendiri berikutan beberapa perkara termasuklah faktor penularan pandemik Covid-19,” katanya memaklumkan rundingan berlanjutan sehingga hampir sejam sebelum semua tahanan terbabit setuju dan kembali ke lokap masing-masing. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selangor sambut baik iktiraf sijil vaksinasi SELangkah
Oleh ISKANDAR SHAH MOHAMED

10 September 2021, 5:46 pm
SHAH ALAM – Keputusan membenarkan penggunaan sijil vaksinasi SELangkah dianggap pengiktirafan terhadap inisiatif kerajaan Selangor bagi menangani pandemik Covid-19.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri, Dr. Siti Mariah Mahmud berkata, pihaknya menyambut baik keputusan Kerajaan Persekutuan membenarkan penggunaan sijil itu bagi penerima di bawah program Vaksinasi Selangor (SelVax).
“Kerajaan negeri menyambut baik kenyataan Menteri Kesihatan, Khairy Jamaluddin Abu Bakar dalam sidang media beliau yang bersetuju mengenai perkara berkenaan.
“Keputusan itu dilihat suatu bentuk pengiktirafan terhadap inisiatif yang dilaksanakan Selangor bagi melengkapi usaha Kerajaan Persekutuan memerangi Covid-19,” katanya dalam kenyataan hari ini.
Justeru, jelasnya , rakyat Selangor yang belum menerima sijil vaksinasi digital MySejahtera kini boleh menggunakan sijil vaksinasi dalam aplikasi SELangkah.
“Sijil itu boleh digunakan sebagai dokumen pengesahan bagi keperluan aktiviti harian mereka,” ujarnya.

Kelmarin, Siti Mariah memaklumkan kerajaan negeri sudah memohon kepada Badan Bertindak Imunisasi COVID-19 (CITF) supaya penerima vaksin di bawah (SelVAX) diberi kebenaran menggunakan sijil vaksinasi digital SELangkah buat sementara waktu.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekas tentera terharu rumah dibaik pulih ATM
Oleh MOHD YUNUS YAKKUB

10 September 2021, 6:25 pm
KUALA SELANGOR – Seorang bekas tentera tidak berpencen, Nasrudin Mohamed terharu dengan bantuan Angkatan Tentera Malaysia (ATM) yang membantu baik pulih rumahnya demi kelangsungan kehidupannya.
Nasrudin, 63, berkata, tindakan ATM dalam program jiwa murni itu menunjukkan pasukan keselamatan itu sentiasa menghargai bekas anggotanya yang terkesan walaupun khidmatnya hanya selama 10 tahun ini.
Dia yang berpangkat terakhir sebagai Lans Koperal di pasukan 4 Briged, Temerloh memberitahu, bumbung rumahnya yang bocor amat menyukarkan terutama ketika waktu hujan.
“Saya langsung tidak menyangka terpilih sebagai salah seorang penerima dalam program ini.
“Tambahan, pendapatan tidak seberapa dengan hanya bekerja sebagai tukang kebun di sebuah sekolah menengah di daerah ini,” katanya ketika ditemui pada program jiwa murni di Kampung Parit Tiga, Sungai Burung hari ini.
Turut hadir, Menteri Pembangunan Usahawan dan Koperasi merangkap Ahli Parlimen Tanjong Karang, Tan Sri Noh Omar yang turut menghulurkan bantuan makanan dan Panglima 4 Divisyen, Mejar Jeneral Datuk Ya’cob Samiran.

Jelas bapa kepada empat orang anak itu, sepanjang perkhidmatannya bersama ATM dia pernah menyertai Ops Gubir dalam melawan komunis di utara Semenanjung selama tiga bulan.
“Ini termasuk menyaksikan tiga rakan cedera termasuk di tembak pada mata dan patah kaki cukup mendebarkan ketika itu.
“Saya menamatkan perkhidmatan pada 1986 sebelum terus menetap bersama keluarga di tanah pusaka milik keluarga isteri,” katanya.
Sementara itu, Ya’acob berkata, terdapat lima buah rumah bekas tentera termasuk di Tanjong Karang yang dibantu dalam program tersebut dengan melibatkan peruntukkan RM10,000 setiapnya.
“Seramai 30 anggota Rejimen Askar Jurutera Diraja (RAJD) digerakkan dengan tempoh penyiapan baik pulih bagi kelima-lima buah rumah itu dilakukan dalam tempoh tiga minggu.
“Baik pulih itu melibatkan bumbung, tandas, elektrik dan mengecat dengan permohonan dilakukan menerusi persatuan veteran,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hentikan pembalakan demi habitat haiwan liar
10 September 2021, 6:17 pm
PETALING JAYA – Pembalakan hutan yang berterusan menjadi salah satu punca habitat haiwan-haiwan liar terancam.
Menerusi perkongsian di Facebook Persatuan Haiwan Malaysia, setiap bulan negara disajikan dengan gambar-gambar bangkai haiwan liar maut kemalangan dan dibunuh dengan racun.
“Haiwan liar seperti gajah, tapir, harimau, Kucing Batu dan beruk antara yang sering didengari keluar habitat dan berakhir kematian.
“Apa guna usaha pelbagai kempen selamatkan haiwan liar sekiranya habitatnya semakin mengecil. Dahulu ancaman haiwan liar tertumpu kepada kejahatan pemburu haram namun kini ancaman haiwan liar adalah pembalak berlesen,” tulisnya di Facebook hari ini.
Tambahnya, usaha menyelamatkan haiwan tersebut seperti tiada makna selagi tempat tinggal haiwan-haiwan itu diancam dengan kerakusan manusia.
“Laungan usaha selamatkan haiwan liar hanya sekadar propaganda dan retorik semata-mata. Ia amat sia-sia selagi manusia mengancam kehidupannya di alam semulajadi.

“Berhenti pembukaan kawasan tiada keperluan, hentikan pembalakan,” tegasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Setahun simpan mayat ibu untuk terima wang pencen
Oleh KOSMO!

10 September 2021, 6:13 pm
VIENNA, Austria – Seorang lelaki di Austria menyimpan mayat ibunya yang sudah dijadikan mumia di dalam sebuah bilik bawah tanah selama lebih setahun sambil terus menerima wang pencen milik wanita itu, lapor lapor Badan Penyiaran British (BBC) semalam.
Lelaki berusia 66 tahun itu meletakkan mayat ibunya yang meninggal dunia secara semula jadi i di dalam sebuah bilik bawah tanah dan menutupi bau mayat menggunakan pek ais selain membalut tubuh wanita itu.
Polis percaya lelaki itu telah menerima wang pencen milik wanita berusia 89 tahun itu yang berjumlah £42,000 (RM240,988) secara haram.
Pihak polis menerusi satu kenyataan berkata, penipuan tersebut terbongkar selepas seorang posmen yang menghantar faedah pencen kepada wanita itu di wilayah Tyrol tidak dibenarkan berjumpa dengannya.
Polis kemudian memberitahu penyiar tempatan, ORF bahawa suspek turut menyembunyikan mayat ibunya menggunakan pasir kucing.
“Mayat tersebut kemudiannya menjadi mumia,” demikian kata seorang pegawai polis, Helmuth Gufler.

Gufler kemudian berkata, lelaki tersebut tidak bekerja dan tiada pendapatan. Bayaran pencen ibunya  akan terhenti jika dia melaporkan kematian wanita itu.
Suspek turut memberitahu abangnya bahawa ibu mereka sedang menerima rawatan di sebuah hospital dan tidak wajar dilawati kerana wanita itu menghidap nyanyuk dan mungkin tidak akan mengenali anaknya. -Agensi


Kepala retak, kanak-kanak ditimpa pintu ditidurkan
Oleh SITI AMINAH MOHD YUSOF

10 September 2021, 5:56 pm
PETALING JAYA – Seorang ‘rider’ FoodPanda hari ini meminta orang ramai mendoakan anak perempuannya yang terpaksa ditidurkan akibat kecederaan teruk di kepala selepas ditimpa pintu kayu, kelmarin.
Menerusi kumpulan Facebook FoodPanda Rider Malaysia, Mohd Yazid berkata, dalam kejadian pukul 6.15 petang, bahagian bucu pintu kayu yang agak berat itu berkemungkinan terkena kepala anaknya.
Katanya, kanak-kanak berusia setahun lima bulan yang dipanggil Pia itu berada dalam keadaan sangat lemah dan ditempatkan di zon kuning Hospital Taiping sebelum menjalani imbasan tomografi berkomputer.
“Keputusannya, Pia alami keretakan dan pendarahan besar di kepala. Dia terus dimasukkan ke zon merah. Luluh hatiku. Doktor buat keputusan untuk tidurkan dan rehatkan Pia sebelum menjalani pembedahan di Hospital Ipoh.
“Pada pukul 6 pagi keesokan harinya Pia masuk ke dewan bedah dan pembedahan selesai pukul 10 pagi. Doktor beritahu tempurung kepala Pia tidak boleh dimasukkan semula kerana otaknya bengkak,” ujar Mohd Yazid dalam hantaran yang ditulis isterinya.
Menurutnya, kanak-kanak itu ditidurkan dan dibantu mesin pernafasan supaya dia dapat berehat secukupnya dan tidak memberi tekanan kepada kepalanya yang cedera.

“Dia akan respons bila tangannya dipegang. Mama tahu Pia kuat dan Pia mahu mama kuat. Mama ayah kuat demi Pia dan Pia kena janji kuat demi mama dan ayah.
“Minta jasa baik semua untuk selit nama Nur Syafia Arisya Mohamad Yazid dalam setiap doa kalian. Mama ayah tunggu Pia bangun dan ceria macam dulu,” tulisnya yang dikongsi lebih 70 kali. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut petir di Pantai Timur dan Sarawak malam ini
Oleh ZULKIFLI MANZOR

10 September 2021, 6:48 pm
PETALING JAYA – Sebanyak 23 kawasan di empat buah negeri diramal berdepan cuaca ribut petir dan hujan lebat malam ini.
Jabatan Meteorologi Malaysia dalam satu kenyataan berkata, negeri terbabit adalah Kelantan, Terengganu, Pahang dan Sarawak,
Kawasan terlibat di Kelantan adalah Kuala Krai dan Gua Musang, manakala Terengganu di Setiu, Kuala Nerus, Kuala Terengganu, Marang, Dungun, Kemaman dan Hulu Terengganu.
Bagi Pahang di Tanah Tinggi Cameron, Lipis, Jerantut, Temerloh dan Maran, manakala Sarawak di Kuching dan Lundu, Samarahan, Bentong, Sarikei, Sibu, Mukah, Kapit dan Bintulu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Agensi pelancongan dibenar beroperasi serta-merta tanpa daftar CIMS
Oleh SITI A'ISYAH SUKAIMI

10 September 2021, 6:03 pm
PUTRAJAYA – Syarikat agensi pelancongan dibenarkan beroperasi serta-merta tanpa perlu mendaftar dengan Covid-19 Intelligent Management System (CIMS) bagi menjayakan projek rintis gelembung pelancongan Langkawi yang akan bermula pada 16 September ini.
Menteri Pelancongan, Seni dan Budaya, Datuk Seri Nancy Shukri berkata, keputusan itu dibuat dalam Mesyuarat Jemaah Menteri yang dipengerusikan oleh Perdana Menteri, Datuk Seri Ismail Sabri pada pagi tadi.
Justeru, Nancy menyifatkan, keputusan tersebut sebagai berita baik dan yakin usaha membantu sebanyak 5,335 syarikat agensi pelancongan berdaftar di negara ini yang terkesan hampir dua tahun untuk menjana semula pendapatan mereka dapat dilaksanakan segera dan berjalan lancar.
“Kerajaan sentiasa komited untuk memulihkan ekonomi dan memastikan kesinambungan perniagaan penggiat industri pelancongan dan kebudayaan terutamanya dalam mengekalkan pekerjaan mereka yang terlibat dalam rantaian sektor yang sama.
“Malah, insentif seperti pemberian bantuan khas one-off RM3,000 kepada agensi pelancongan turut disediakan,” katanya dalam satu kenyataan akhbar di sini hari ini.
Dalam pada itu, beliau berkata, sehingga Julai lalu, sejumlah 2,899 agensi pelancongan telah menerima bantuan dengan jumlah pembayaran sebanyak RM8.6 juta.

“Pembayaran kepada 2,436 agensi pelancongan lagi sedang diproses,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ada salah faham RUU sekat orang Islam murtad
Oleh AMREE AHMAD

10 September 2021, 6:42 pm
PUTRAJAYA – Terdapat segelintir pihak yang mungkin salah faham dalam isu penggubalan Rang Undang-undang (RUU) bagi menyekat orang Islam murtad di tiga Wilayah Persekutuan.
Menteri di Jabatan Perdana Menteri (Hal Ehwal Agama), Idris Ahmad berkata, polemik timbul susulan jawapan lisan di Parlimen akhir tahun lalu dipetik di luar konteks oleh pihak tertentu.
“Ia asalnya penjelasan perancangan strategik kerajaan bagi menggubal sekurang-kurangnya 11 undang-undang syariah yang dijawab selepas soalan tambahan.
“Ini termasuklah RUU bagi Akta Kawalan dan Sekatan Pengembangan Doktrin atau Kepercayaan Agama Lain Dalam Kalangan Orang Islam (Wilayah-Wilayah Persekutuan),” katanya melalui kenyataan, hari ini.
Menurutnya, RUU itu masih berpaksikan Perkara 3(1) Perlembagaan yang meletakkan Islam selaku agama Persekutuan dan Perkara 11(4) untuk melarang penyebaran agama lain ke atas orang Islam.
“Seterusnya, demi melindungi kesucian agama Islam katanya, kawalan itu menjadi punca RUU ini hanya dihadkan kepada individu Muslim sahaja dan bukan kepada penganut agama lain.

“Justeru, pengembangan agama kepada penganut selain Islam adalah masih dibolehkan di sisi undang-undang sebagai hak kebebasan beragama yang dijamin Perlembagaan,” katanya.
Hanya tiga negeri jelas beliau, iaitu Pulau Pinang, Sabah dan Sarawak serta Wilayah Persekutuan meliputi Kuala Lumpur, Putrajaya dan Labuan yang belum lagi berbuat demikian.
Namun dalam hal ini, tiga wilayah tersebut turut diberikan kuasa yang sama seperti negeri untuk menggubal undang-undang berkaitan agama yang cuma terpakai di Wilayah Persekutuan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tabah berniaga walau diduga
Oleh NABIL AIMAN NOR AZWAN

10 September 2021, 6:18 pm
PETALING JAYA – Seorang lelaki yang terpaksa berniaga di bawah pokok disebabkan kerusi dan mejanya hilang mengundang rasa simpati orang ramai semalam.
Menerusi perkongsian video oleh @Kakwaaaaa di laman aplikasi TikTok, dia berkongsi terlihat seorang lelaki yang gigih menjual makanan di bawah sebatang pokok yang dipercayai di Kota Warisan, Sepang.
Berdasarkan video berdurasi 38 saat itu, peniaga tersebut difahamkan berniaga di sebuah stesen minyak yang berdekatan. Namun satu hari, dia mendakwa kerusi dan mejanya hilang akibat dicuri.
“Dia kata sebelum ini berniaga dekat depan Shell, tapi meja kerusi dia hilang tak tahu sama ada orang curi atau kena buang.
“Selepas itu, dia duduk berniaga depan KFC tapi kena halau, akhir sekali dia buat keputusan untuk duduk di bawah pokok sambil menjinjing jualan dia itu,”katanya di dalam video itu.
Susulan itu, pemilik akaun Tiktok berkenaan telah bertindak untuk membantu peniaga tersebut dengan membeli meja baharu supaya dapat meringankan beban peniaga tersebut.

“Jadi kami buat keputusan untuk belikan meja baharu supaya dia boleh letakkan jualannya di atas meja,” katanya lagi.
Perkongsian itu telah mendapat perhatian orang ramai dan rata-rata pengguna berasa simpati dengan nasib yang menimpa peniaga tersebut.
“Semoga dipermudahkan segala urusan, macam-macam ujian yang awak hadapi,” kata @MegatSyafik.
“Ya Allah tersentuh hati, moga-moga dilimpahkan rezeki yang luas dan tak putus-putus,” jelas @Yusryrofman.
“Dah boleh rentas daerah, Insya-Allah ke sana nanti kalau ada rezeki boleh bantu,” ujar @Irfanjai.
Sehingga kini, perkongsian video tersebut meraih 43,800 tontonan dan 5,567 tanda suka di akaun TikTok miliknya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vida minta doakan Cik B lembut hati
Oleh NUR EMIRA SAIZALI

10 September 2021, 5:05 pm
PETALING JAYA – Selepas mencetuskan kontroversi selepas mendedahkan bakal mendirikan rumah tangga, usahawan kosmetik terkenal Datuk Seri Vida memohon agar orang ramai mendoakan agar anak sulungnya, Cik B lembut hati.
Vida atau nama sebenarnya Hasmiza Othman, 50, menerusi sebuah video dalam Instagram memberitahu Cik B memerlukan masa untuk menghadam semua perkara yang berlaku ketika ini.
Vida bagaimanapun tidak berkongsi lanjut sama ada perkara tersebut berkaitan dengan perancangannya untuk mendirikan rumah tanggga atau sebaliknya.
“Cik B perlukan masa dan minta anda semua doakan agar dia lembut hati dalam segala urusan dan jadi anak yang solehah,” katanya dalam nada sebak.
Dalam video sama, pelantun lagu I Am Me itu sentiasa berdoa agar Cik B atau nama sebenarnya Nur Edlynn Zamileen Muhammad Amin, 16, menjadi anak solehah dan boleh menyambung empayar perniagaannya kelak.
“Setiap hari saya berdoa agar Cik B jadi anak yang hebat, rajin pandai bisnes, cantik dan kurus serta berdikari.

“Saya ada bisnes banyak. Empayar bisnes besar tetapi dua anak saya tidak suka populariti dan mahu hidup seperti remaja lain.
“Namun, semua itu tak boleh elak sebab mereka dilahirkan dan dikurniakan kelebihan populariti kerana dilahirkan sebagai anak Datuk Seri Vida,” katanya lagi.
Turut menitiskan air mata dalam video tersebut, Vida memberitahu dia tidak akan pernah meninggalkan anak-anaknya bersedirian dalam mengharungi kehiduoan mendatang.
“Saya tak pernah tinggalkan Cik B seorang diri ataupun sedih. Sebagai ibu saya mahukan yang terbaik untuknya.
“Semoga doa-doa seorang ibu termakbul untuknya,” ujarnya.
Terdahulu, Vida mengakui bakal menamatkan zaman jandanya dengan dengan lelaki muda bernama Ahmad Iqbal Zulkefli menjelang Disember nanti.
Perkara tersebut semakin hangat diperkatakan apabila Vida mengakui belum mempunyai keberanian untuk berbincang soal tersebut dengan anak-anak. – K! ONLINE


21,176 kes baharu hari ini
Oleh SITI A'ISYAH SUKAIMI

10 September 2021, 4:09 pm
PUTRAJAYA – Kes baharu Covid-19 hari ini melepasi angka 20,000 dengan 21,176 kes menjadikan jumlah kumulatif kes sebanyak 1,940,950 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 3,734 kes, diikuti oleh Selangor (3,595 kes), Johor (2,297 kes) dan Sabah (2,246 kes).
“Pulau Pinang (1,939 kes), Kedah (1,808 kes), Perak (1,366 kes), Kelantan (1,254 kes), Pahang (853 kes), Terengganu (776 kes), Melaka (485 kes), Kuala Lumpur (467 kes) dan Negeri Sembilan (252 kes).
“Perlis pula (77 kes), Putrajaya (21 kes) dan Labuan (enam kes),” katanya pada Facebook di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MHC tetap anjur dua kejohanan domestik
Oleh MUHAMMAD ZUHAILY BADLISHAH

10 September 2021, 5:41 pm
KONFEDERASI Hoki Malaysia (MHC) mengumumkan penganjuran Piala Tun Abdul Razak 2021 dan Liga Hoki Remaja Malaysia (MJHL) 2021 di Stadium Hoki Nasional, Bukit Jalil, Kuala Lumpur akan berlangsung mengikut jadual yang telah ditetapkan.
Saingan Piala Tun Abdul Razak 2021 dijadualkan berlangsung dari 10 hingga 20 November depan sebelum MJHL 2021 pula membuka tirainya bermula 26 November 2021 hingga 2 Januari 2022.
Bagaimanapun, terdapat perubahan bagi penganjuran MJHL 2021 apabila saingan lelaki sahaja akan dipertandingkan kali ini dengan MHC merancang untuk menganjurkan kategori wanita awal tahun depan.
Pengerusi Jawatankuasa Pertandingan MHC, Datuk Seri Dr. Anil Jeet Singh menjelaskan, MJHL 2021 akan melibatkan pemain berusia 21 tahun ke bawah, namun menetapkan tahap umur 19 tahun ke bawah bagi posisi penjaga gol.
“Matlamat utama penganjuran MJHL untuk mencari bakat-bakat muda yang boleh diketengahkan mewakili pasukan kebangsaan.
“Rasional mengapa ada perbezaan had usia kerana kami ingin mencari penjaga gol muda yang masih boleh diserapkan dalam pasukan kebangsaan.

“Ia juga sebagai persediaan Malaysia bagi menganjurkan Piala Dunia Hoki Remaja 2023. Oleh itu, kami menetapkan penjaga gol haruslah berusia 19 tahun ke bawah,” katanya dalam satu sidang akhbar secara maya hari ini.
Sebagai rekod, saingan MJHL tahun lepas dibatalkan ekoran penularan Covid-19, manakala Piala Tun Abdul Razak 2020 pula berjaya dilangsungkan dengan jayanya tanpa sebarang kes jangkitan melibatkan pemain dan pegawai. – K! ONLINE


Tidak sempat jual 1.2 tan beras Siam
Oleh YATIMIN ABDULLAH

10 September 2021, 4:03 pm
PASIR MAS – Polis merampas sebanyak 1.2 tan beras Siam di dalam sebuah kenderaan pelbagai guna (MPV) yang ditinggalkan di persimpangan lampu isyarat, Jambatan Sultan Ismail Petra, Tendong di sini hari ini.
MPV jenis Nissan Grand Livina yang membawa beras seludup bernilai RM4,200 itu ditahan kira-kira pukul 6 pagi ketika anggota polis menjalankan rondaan cegah jenayah di kawasan tersebut.
Ketua Polis Daerah Pasir Mas, Asisten Komisoner Mohd. Nasaruddin M. Nasir berkata, semasa melakukan rondaan, anggota bertugas telah melihat sebuah sebuah MPV yang dipandu dalam keadaan mencurigakan.
Menurutnya, anggota polis kemudian mengarahkan pemandu MPV itu untuk berhenti, namun dia telah bertindak memecut kenderaan dipandunya.
“Bagaimanapun, kita telah menjumpai MPV itu ditinggalkan di tepi jalan dengan pintu sebelah tempat duduk pemandu dalam keadaan terbuka.
“Pemeriksaan di dalam MPV itu telah menjumpai beras seberat 1.2 tan yang dipercayai diseludup dari negara jiran,” katanya dalam satu kenyataan di sini hari ini.

Mohd. Nasaruddin memberitahu, kesemua barangan rampasan dan MPV itu telah dibawa ke Ibu Pejabat Polis Daerah Pasir Mas untuk tindakan lanjut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki panjat pokok disangka kera mati ditembak
Oleh ALICIA JOHNY KUEH

10 September 2021, 4:06 pm
MIRI – Seorang lelaki yang disangka kera mati ditembak ketika memanjat pokok buah terap di Kampung Kejapil, Bekenu di sini semalam.
Ketua Polis Daerah Miri, Asisten Komisioner Hakemal Hawari berkata, mangsa yang dikenal pasti sebagai Mohamad Hallim Jamee, 32, meninggal dunia serta-merta dalam kejadian pukul 12 tengah hari itu.
“Mayat mangsa ditemui tersangkut atas pokok buah terap dan anggota Balai Bomba dan Penyelamat Batu Niah dikerah ke lokasi kejadian untuk menurunkan mayat mangsa,” katanya hari ini.
Difahamkan, mayat mangsa diturunkan pukul 4.45 petang dari pokok setinggi 10 meter itu.
Susulan kejadian itu, seorang lelaki berusia 70 tahun ditahan dan selaras senapang patah dirampas bagi membantu siasatan.
Suspek seterusnya dibawa ke lokap Balai Polis Pusat Miri untuk siasatan lanjut, manakala mayat mangsa dihantar ke Unit Forensik Hospital Miri untuk dibedah siasat.

Kes disiasat di bawah Seksyen 304 Kanun Keseksaan kerana membunuh tanpa niat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami alami sakit pinggang kronik, sukar berjalan – Rebecca Nur Al Islam
Oleh MOHAMMAD SHAHEMY AZMI

10 September 2021, 5:12 pm
PETALING JAYA – Pelakon Datin Rebecca Nur Al Islam melahirkan rasa bimbang apabila memberitahu suaminya, Datuk Norazam Sulaiman tiba-tiba mengalami masalah sakit pada pinggang sehingga menyukarkannya untuk berjalan.
Ujar Rebecca,35, dia tidak tahu punca suaminya mengalami sakit pinggang, namun percaya perkara itu mungkin ada kaitan selepas sembuh daripada dijangkiti Covid-19 tahap lima sekitar bulan Julai lalu.
“Assalamualaikum dan salam Jumaat semua. Suami tercinta tiba-tiba sukar nak berjalan sebab sakit pada bahagian pinggang.
“Dua hari lepas dah mula rasakan sesuatu pada pinggang tetapi tetap cuba kuatkan diri. Semalam macam susah nak berjalan pula dan terus bawa suami ke hospital sebab terlalu risau,” ujarnya dalam satu hantaran Instagram.
Ujar Rebecca, dia tidak tahu punca sebenar Norazam mengalami sakit pinggang kronik sehingga tidak mampu berjalan, namun berpendapat kemungkinan kesan selepas sembuh daripada dijangkiti Covid-19.
“Tidak tahu nak cakap apa puncanya. Mungkin selepas baik daripada Covid-19 tahap empat dan lima. Hanya Allah SWT yang mengetahui,” katanya.

Ujar pelakon berusia 35 tahun itu lagi, buat sementara waktu ini, suaminya hanya diberi ubat oleh doktor dan melihat keadaannya dalam masa seminggu.
“Secara jujur suami memang tidak suka pergi hospital, apatah lagi masuk hospital. Insha-Allah semoga baik dan sakitnya ini biasa-biasa sahaja,” dedahnya.
Menerusi video yang dikongsikan dalam Instagram miliknya, kelihatan Norazam terpaksa disorong menggunakan kerusi roda ketika berada di hospital.
Malah lelaki itu juga kelihatan sukar untuk berjalan dan terpaksa menggunakan tongkat kerana mengalami sakit pinggang yang luar biasa.
Dalam kesempatan itu juga, Rebecca berdoa supaya suaminya diberikan kesembuhan dan sentiasa dilindungi Allah SWT.
“Engkau tariklah segala sakit yang dia rasa, engkau bantulah suamiku. Sesungguhnya engkau maha segala-galanya,” tulis Rebecca.
Terdahulu Kosmo! pada 8 Julai lalu melaporkan Rebecca berkongsi berita mengenai seluruh ahli keluarga termasuk tiga pembantu rumah disahkan positif Covid-19 kecuali dirinya sendiri.
Bagaimanapun, suaminya terpaksa dimasukkan ke sebuah Pusat Kuarantin Risiko Rendah Swasta (PKRCS) kendalian klinik swasta di sebuah hotel di ibu negara untuk mendapatkan bantuan oksigen ekoran keadaanya kesihatannya semakin buruk.
Selepas dua hari seluruh keluarganya disahkan positif Covid-19, Rebecca yang disahkan dijangkiti wabak tersebut bagaimanapun hanya menjalani kuarantin di rumah bersama lima anak dan enam pembantu rumahnya. – K! ONLINE


Kaji kenaikan harga komponen makanan ayam
Oleh MOHD. HUSNI MOHD. NOOR

10 September 2021, 5:37 pm
PUTRAJAYA – Kementerian Pertanian dan Industri Makanan (MAFI) akan mengkaji punca kenaikan harga komponen makanan ayam di pasaran tempatan supaya ia tidak membebankan pengusaha dan pengguna.
Menterinya, Datuk Seri Ronald Kiandee berkata, pihaknya juga akan meneliti beberapa faktor lain yang boleh menyumbang kepada kenaikan harga ayam di pasaran tempatan termasuk faktor logistik, perolehan anak ayam dan komponen bagi menghasilkan dedak ayam.
Beliau berkata, pihaknya akui harga komponen makanan bagi menghasilkan makanan ayam akan turut meningkat selari dengan kenaikan harga di pasaran dunia.
“Seperti kita maklum, turun naik harga komponen bagi menghasilkan makanan haiwan seperti jagung dan kacang soya adalah bergantung kepada harga pasaran dunia,” katanya ketika ditemui pada Majlis Pengumuman Agihan Kadar Dividen Skim Pelaburan Khas Peladang (SPKP), Dana Peladang Kebangsaan (DPK) di sini, hari ini.
Beliau berkata demikian sebagai reaksi kepada kenaikan harga ayam di pasaran tempatan yang kini mencecah RM10 sekilo sejak minggu lalu.
Sejak awal bulan ini, beberapa negeri merekodkan kenaikan harga ayam di pasar-pasar awam sehingga mencecah RM10 sekilo sekali gus meresahkan pengguna. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mimi Lana beri bayangan bertunang
Oleh KOSMO!

10 September 2021, 4:26 pm
PETALING JAYA – Pelakon Mimi Lana mengejutkan ramai dengan perkongsian gambar-gambar seolah-olah membayangkan dirinya sudah dirisik atau menjadi tunangan orang.
Dalam hantaran tersebut, Mimi atau nama lengkapnya Mimi Rozaiana Zainal Abidin, 26, berkongsi gambar sedang duduk di atas pelamin dengan memakai busana serba hitam. Malah pelakon itu turut mempamerkan tangannya yang dihiasi inai.
“Kehidupan ini singkat. Semoga menempuhi hari minggu yang menakjubkan untuk semua,” tulisnya dalam ruangan kapsyen.
Bagaimanapun menurut pengurusnya, Iman Tang ketika dihubungi Kosmo! Online memberitahu bahawa majlis tersebut adalah majlis pertunangan sepupu kepada Mimi.
“Bukan Mimi yang bertunang. Tetapi sepupunya. Kalau Mimi bertunang saya akan jemput para media. Jangan risau,” ujarnya.
Tidak berapa lama kemudian, pelakon filem Saka Nan Sepi itu ada memuat naik satu hantaran dalam InstaStory menjelaskan perihal yang sebenar.

“Assalamualaikum. Hi semua. Saya minta maaf berdasarkan perkongsian terbaharu foto saya. Saya cuma meraikan sepupu kesayangan yang bernikah pada hari ini.
“Terima kasih kerana mendoakan yang baik-baik untuk saya. Jangan risau, kalau ada berita gembira, Insha-Allah pasti saya akan kongsikan dengan semua orang pada masa akan datang. Sayang semua,” ujarnya.
Sekadar info, Mimi sebelum ini pernah menjalinkan hubungan cinta dengan pelakon Syafiq Kyle, namun masing-masing mengambil keputusan untuk berpisah selepas lima tahun menjalin ikatan cinta. Malah, pasangan selebriti itu turut mengakui sudah tiada persefahaman antara mereka.
Bagaimanapun, sejak akhir tahun lalu, Mimi Lana kelihatan ada memuat naik sekeping foto bersama dengan Syafiq Kyle di dalam sebuah kenderaan sambil berpegang tangan.
Hantaran berkenaan turut mengundang perhatian netizen yang turut mendoakan agar mereka dijodohkan bersama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Caprice ejek ‘sotong’, Sharnaaz ajak bersemuka
Oleh MOHD. HAIKAL ISA

10 September 2021, 4:22 pm
PETALING JAYA – Sengketa antara aktivis kemanusiaan, Caprice dengan pelakon Sharnaaz Ahmad memasuki episod baharu apabila kedua-dua figura itu saling membalas hantaran media sosial.
Caprice atau nama lengkapnya, Ariz Ramli, 33, menerusi Instagram mengajuk Sharnaaz dengan gelaran sotong, satu karakter yang pernah dijayakannya menerusi sebuah drama rantaian suatu ketika dahulu, Suamiku Encik Sotong.
“Dari jauh je berani sotong see you when I see you @sharnaazahmad (emoji mencium dengan hembusan hati),” tulis Caprice sebagai kapsyen pada hantaran video yang dimuat naik dalam Instagramnya.
Video tersebut menyaksikan Sharnaaz dan rakan baiknya, Shukri Yahaya juga seorang pelakon seolah-olah sedang mempersendakan kegagalan Caprice memasuki Gaza, Palestin sepanjang misi kemanusiaan yang digembar-gembur, sebaliknya hanya menghabiskan masa dua bulan di Jordan dan Mesir.
Dalam video sama, Sharnaaz berpenampilan seperti orang Arab iaitu berpakaian thawb berwarna putih, sejenis busana yang digayakan Caprice dalam sebuah video muzik yang dirakamkan di Jordan.
Tidak puas hati namanya dipetik, Sharnaaz tidak menunggu lama untuk memberi respons apabila mencabar Caprice untuk bersemuka dengannya memandangkan penyanyi rap itu sudah berada di Malaysia.

“Sudah hantar location (lokasi) marilah sayang jemput makan tengah hari. Lauk sotong pun ada ni.
“Petik nama orang tapi block (sekat) orang. Lu (kamu) memang penakutlah. Konon bawa panji Islam, jarum pun nangis pegang tangan orang. Belum kena gegar lagi,” tulis Sharnaaz dalam InstaStory.
Bekas suami usahawan Noor Nabila itu turut berkongsi paparan skrin dirinya telah menghubungi pelantun lagu Lenglui itu termasuk berkongsi peta lokasi keberadaan dirinya sekarang.
Terdahulu, ketika berada selama lebih dua bulan di negara Arab, Sharnaaz beberapa kali memerli Caprice dan memperkecilkan dakwahnya yang tidak kesampaian kerana gagal memasuki Palestin.
Sharnaaz, Shukri dan Zizan Razak pernah bersiaran langsung (live) dalam Instagram dan antara perlian yang diutarakan sesi live adalah tidak sabar menunggu Caprice pulang ke Malaysia dan menghadiahkan mereka cenderamata patung Firaun. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cadangan bantuan one-off RM300 untuk mahasiswa
Oleh MOHD RIDZAUDDIN ROSLAN

10 September 2021, 4:52 pm
PETALING JAYA – Majlis Perundingan Pelajar Kebangsaan (MPPK) mengemukakan sebanyak lapan resolusi bagi memastikan Pelan Pemulihan Institut Pengajian Tinggi (IPT) yang akan dibentangkan dalam masa terdekat bermanfaat kepada mahasiswa.
Presiden MPPK, Muhammad Amir Asyraf Mohd. Sabri berkata, antara resolusi yang digariskan termasuklah memohon bantuan one-off sebanyak RM300 kepada mahasiswa melalui Belanjawan 2022.
“Kami juga mahu pergerakan pulang mahasiswa dibuat secara pilihan di mana mereka boleh memilih sama ada mahu pulang ke kampus atau sebaliknya selain pergerakan dibuat secara berperingkat.
“Kerajaan juga perlu menyeragamkan prosedur operasi standard (SOP) untuk semua IPT bagi urusan pergerakan keluar masuk kampus mengikut panduan Majlis Keselamatan Negara serta keutamaan diberikan kepada mahasiswa lengkap divaksin,” katanya dalam satu kenyataan di sini hari ini.
Katanya, MPPK turut menggariskan resolusi supaya sesi pengajaran dan pembelajaran dibuat secara hybrid iaitu menggunakan konsep bersemuka serta secara atas talian.
“Mahasiswa juga perlu diberikan kit ujian saringan Covid-19 secara percuma serta pemberian insentif diskaun penerbangan untuk pulang ke kampus.

“Jadi, kami berharap agar resolusi yang dinyatakan dapat dipertimbangkan oleh Kementerian Pengajian Tinggi bagi memastikan semua IPT dapat mewujudkan gelembung kampus selamat,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasangan di Sweden dilarang namakan anak sebagai Vladimir Putin
Oleh KOSMO!

11 September 2021, 9:00 pm
STOCKHOLM – Sepasang suami isteri di Sweden telah dilarang daripada menamakan bayi lelaki mereka sebagai Vladimir Putin oleh pihak berkuasa cukai negara itu, lapor laman berita Mail Online semalam.
Pasangan itu menghantar permohonan untuk menamakan bayi lelaki mereka sempena nama presiden Rusia itu kepada agensi cukai tersebut seperti yang diperlukan oleh undang-undang Sweden.
Nama-nama tertentu boleh dilarang daripada digunakan sekiranya ia memberi ‘ketidakselesaan’ kepada individu tersebut.
Bagaimanapun, dalam kes pasangan tersebut, alasan kepada larangan itu bagaimanapun tidak dinyatakan.
Susulan itu, pasangan dari Laholm, selatan Sweden itu dipaksa untuk memilih nama lain buat bayi lelaki mereka.
Agensi cukai tersebut sebelum ini telah menolak beberapa nama termasuk Ford, Michael Jackson, Pilzner, Q dan Token. -AGENSI


Rekod tanpa kalah Spurs lebur
Oleh MUHAMAD ARDIE PUTRA SUHAIMI

11 September 2021, 10:16 pm
LONDON – Pasukan Tottenham Hotspur mencatat kekalahan pertama pada saingan Liga Perdana Inggeris musim ini selepas tewas 0-3 kepada Crystal Palace di Stadium Selhurst Park sebentar tadi.
Pada aksi tersebut, Spurs yang dikendalikan oleh Nuno Espirito Santo terpaksa beraksi dengan 10 pemain selepas pemain pertahanan, Japhet Tanganga dilayangkan kad merah pada awal babak kedua.
Kesempatan tersebut diambil oleh pasukan The Eagles untuk mendominasi penuh perlawanan dalam usaha meraih kemenangan pertama dibawah bimbingan pengendali baharu, Patrick Viera musim ini.
Pasukan tuan rumah memecah kebuntuan hasil ledakan Wilfred Zaha yang menyempurnakan sepakan penalti pada minit ke-76 selepas dihadiahkan oleh pengadil apabila bola terkena tangan pertahanan Spurs, Ben Davies.
Penyerang baharu Palace, Odsonne Edouard yang dimasukkan sebagai pemain gantian menambah derita pasukan pelawat dengan meledak dua gol pada minit ke-84 dan ke-90.
Keputusan tersebut menyaksikan Spurs kekal dengan sembilan mata manakala Palace meraih lima mata selepas mengharungi empat perlawanan liga musim ini. – AGENSI


24 individu ceroboh hutan simpan kekal ditahan
Oleh EDDY AQMAL MOHAMED HAMIDI

11 September 2021, 8:57 pm
PETALING JAYA – Tindakan 24 individu menceroboh Hutan Simpan Batang Kali tanpa kebenaran dan permit memasuki hutan simpanan kekal membawa padah apabila kesemua mereka ditahan oleh Jabatan Perhutanan Negeri Selangor (JPNS) hari ini.
Pengarah Perhutanan Negeri Selangor, Datuk Ahmad Fadzil Abdul Majid berkata, kesemua 24 individu berkenaan telah mula berkumpul di sebuah kem di Hulu Tamu, Batang Kali sejak petang semalam bagi menjalankan aktiviti Survival Gua Prong, Hulu Tamu.
“Kesemua individu berusia 20 hingga 40-an itu ditahan kira-kira pukul 2 petang dan telah dibawa Ibu Pejabat Polis Daerah Kuala Kubu Bharu untuk diambil keterangan.
“Kes ini akan disiasat di bawah peruntukan subseksyen 47(1), Enakmen (Pemakaian) Akta Perhutanan Negara 1985,” katanya dalam satu kenyataan hari ini.
Menurut Ahmad Fadzil, pihak JPNS tidak akan berkompromi dengan mana-mana pihak yang menceroboh kawasan Hutan Simpanan Kekal (HSK) tanpa kebenaran.
“Tindakan ini (penahanan) diambil bagi membuktikan JPNS amat serius dalam menangani isu pencerobohan HSK tanpa kebenaran di negeri ini,” tegas beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bagnaia sambar petak hadapan GP Aragon
Oleh MUHAMMAD HELMEE RAMLI

11 September 2021, 9:53 pm
ARAGON – Pelumba pasukan Ducati, Francesco Bagnaia menampilkan tunggangan cemerlang apabila menyambar petak hadapan menjelang Grand Prix (GP) Aragon di Litar Motorland Aragon esok.
Pada sesi kelayakan sebentar tadi, pelumba dari Itali itu melakukan catatan masa 1’46.322 saat (s) sekali gus meleburkan rekod sepusingan 1’46.635s yang dilakukan pelumba Repsol Honda, Marc Marquez pada 2015.
Lebih manis, kegembiraan itu turut dikongsi rakan sepasukan Bagnaia, Jack Miller apabila muncul penunggang kedua terpantas pada sesi kelayakan dan akan bersamanya di barisan hadapan esok.
Bagnaia mengakui sangat gembira untuk memulakan perlumbaan esok di petak hadapan memandangkan dia sentiasa bergelut setiap kali berlumba di litar tersebut setiap tahun.
“Secara jujur, saya sangat tertekan sebelum saingan minggu ini bermula kerana saya tidak ada rekod yang baik di sini setiap tahun. Bagaimanapun, kali ini sangat berbeza kerana kami lebih kompetitif.
“Saya sangat gembira dengan prestasi jentera dan kami langsung tidak buat perubahan terhadap pelarasan. Saya akui jentera memiliki kelebihan pada sektor terakhir dan kami gunakan peluang itu sebaiknya,” katanya selepas tamat saingan.

Sementara itu, pendahulu kejuaraan dari pasukan Monster Energy Yamaha, Fabio Quartararo terpaksa berpuas hati apabila akan memulakan perlumbaan esok di petak ketiga.-AGENSI


Video muzik solo Lisa Blackpink terima 10 juta tontonan dalam 2 jam
Oleh KOSMO!

11 September 2021, 9:30 pm
SEOUL, KOREA SELATAN – Anggota kumpulan K-pop terkenal Blackpink, Lisa, yang melancarkan video muzik solonya berjaya mencatat rekod apabila mendapat 10 juta tontonan dalam masa hanya 2 jam, lapor laman berita Thaiger News semalam.
Penyanyi kelahiran Buri Ram, Thailand itu melancarkan single solo terbaharunya bertajuk Lalisa yang diambil daripada nama sebenarnya, Lalisa Manoban.
Klip video lagu Lalisa itu merupakan klip video artis wanita K-pop yang paling pantas mendapat tontonan tinggi bagi sepanjang zaman selepas memecahkan rekod 30 juta tontonan dalam masa lima jam 30 minit.
Lisa merupakan anggota ketiga kumpulan Blackpink yang melancarkan single solo. -YouTube BLACPINK
Jumlah tontonan bagi video klip tersebut seterusnya meningkat menjadi 42 juta selepas sembilan jam dan terus meningkat dengan pantas.
Rekod tersebut diumumkan oleh kumpulan penjejak artis pop, World Music Awards selepas lima jam menerusi Twitter.
Lisa ialah artis ketiga dari Blackpink yang mengeluarkan muzik solo dan mendapat perhatian tambahan di Thailand kerana merupakan warganegara Thailand.

Menerusi video tersebut, Lisa memberi penghormatan kepada asal-usulnya dengan mengenakan pakaian tradisional Thailand dalam beberapa babak. – AGENSI


The Bos Gaurus optimis benam Sabah FC
Oleh MUHAMAD ARDIE PUTRA SUHAIMI

11 September 2021, 10:24 pm
PEMANGKU ketua jurulatih Perak FC, Shahril Nizam Khalil menyifatkan aksi terakhir Liga Super menentang Sabah FC malam esok cukup penting dalam usaha meraih slot ke kancah Piala Malaysia musim ini.
Kata Shahril, sekiranya pasukannya dapat mengutip mata berharga, sedikit sebanyak ia dapat mengubati kekecewaan penyokong The Bos Gaurus selepas sah tersingkir ke Liga Premier musim depan.
Justeru, Shahril mengakui barisan pemain perlu fokus untuk memastikan keputusan positif dapat diraih memandangkan UiTM FC juga masih berpeluang untuk layak sekiranya mereka menang ke atas Sri Pahang FC hari ini.
“Secara keseluruhan, pemain-pemain saya masih menunjukkan kesungguhan dalam latihan dan cukup positif kerana kita dah tahu kedudukan pasukan macam mana, jadi sekurang-kurangnya satu mata sudah cukup untuk layak ke Piala Malaysia.
“Walaupun kita dah jatuh ke Liga Premier, perlawanan terakhir ini tetap penting dan kita pun dah lama tak rasa kemenangan, jadi harapnya kita dapat raih tiga mata sebagai penutup liga musim ini,” katanya.
Mengulas lanjut, Shahril yang menggantikan posisi Chong Yee Fatt sejak dua bulan lalu mengakui akan melakukan sedikit rombakan dalam kesebelasan pasukannya pada aksi di Stadium Perak, Ipoh nanti.

“Saya ada melakukan sedikit rombakan di mana Nazmi Ahmad digantung sebab tiga kad kuning, Rafiuddin Rodin pula ada sedikit kecederaan.
“Mungkin posisi penjaga gol akan diberikan kepada Azri Ghani selepas kembali daripada kem latihan skuad Malaysia bawah 20 tahun (B-20) , jadi kami akan pantau dia juga untuk aksi Ahad ini”, katanya. – K! ONLINE


Peluang NSFC muncul juara Liga Premier cerah
Oleh MUHAMAD ARDIE PUTRA SUHAIMI

11 September 2021, 10:17 pm
PETALING JAYA – Ketua jurulatih Negeri Sembilan FC (NSFC), K. Devan optimis peluang mereka untuk merangkul kejuaraan Liga Premier semakin cerah selepas menewaskan Sarawak United 1-0 di Stadium Kuala Lumpur, Cheras kelmarin.
Bagaimanapun, Devan mengakui pasukannya masih perlu menempuh satu lagi perlawanan getir menentang PDRM FC di Stadium Tuanku Abdul Rahman, Paroi pada aksi terakhir 21 September depan.
“Sememangnya persembahan yang baik buat NSFC kerana fokus serta konsentrasi mereka begitu baik pada situasi bertahan terutama di separuh masa pertama apabila Sarawak lebih banyak menguasai permainan.
“Separuh masa kedua, saya membuat pertukaran beberapa pemain bagi menguatkan bahagian tengah kerana nampak ada masalah untuk merangka pergerakan dan akhirnya kami mendapat sepakan penalti selepas melakukan serangan.
“Saya mahu berikan pujian kepada semua pemain kerana mampu tonjolkan prestasi yang baik untuk memburu gol pada minit-minit akhir perlawanan,” katanya selepas perlawanan semalam.
Pada aksi tersebut, skuad Hobin Jang Hobin berjaya meraih gol pada masa kecederaan hasil tandukan yang dilakukan oleh penyerang import, Francis Kone.

Mengulas mengenai aksi bertemu skuad The Cops, bekas pengendali Petaling Jaya City (PJ City) itu mahu pasukannya mengekalkan momentum dan fokus pada sesi latihan sepanjang minggu depan.
“Saya yakin dengan prestasi pasukan sejak kebelakangan ini, jika mereka mampu mempamerkan aksi yang sama seperti perlawanan ini, peluang untuk menjulang trofi Liga Premier agak cerah, ” katanya. – K! ONLINE


Pengunjung restoran perlu selesaikan pengiraan matematik untuk kata laluan WiFi
Oleh KOSMO!

11 September 2021, 8:30 pm
SAN ANTONIO, TEXAS – Sebuah restoran masakan Thai di Amerika Syarikat menjadikan kata laluan WiFi di premisnya umpama satu permainan teka-teki apabila pengunjung diminta untuk menyelesaikan pengiraan matematik yang kompleks bagi mendapatkan kata laluan tersebut, lapor akhbar Daily Star semalam.
Seorang pengunjung restoran Yaya’s Thai di San Antonio, Texas terkejut apabila mendapat tahu bahawa dia perlu menyelesaikan satu pengiraan matematik untuk mendapatkan kata laluan WiFi premis itu.
Lelaki itu kemudiannya memuat naik soalan matematik itu di laman perkongsian Reddit untuk meminta mereka yang lebih pintar bagi membantunya mendapatkan kata laluan WiFi itu.
“Ia mirip dengan penjumlahan fungsi ketumpatan kebarangkalian binomial,” kata seorang pengguna Reddit yang cuba menyelesaikan pengiraan tersebut.
“Cuba isi ‘binomial’ atau ‘Binomial’ sebagai kata laluan,” tulis seorang pengguna lain.
Perbincangan tersebut menjadi hangat dengan ramai pengguna yang tidak bersetuju dengan teori serta pendapat masing-masing.

Jawapan kepada kata laluan tersebut bagaimanapun tidak didedahkan.
Ternyata, restoran tersebut bukan premis pertama yang menggunakan kaedah pengiraan matematik bagi mendapatkan kata laluan.
Sebuah universiti di China juga dilaporkan meminta pelajar menyelesaikan persamaan kalkulus untuk mendapatkan kata laluan WiFi.
“Ia bertujuan untuk menarik minat orang ramai terhadap matematik dan menggalakkan pelajar baharu untuk lebih bekerja keras,” kata seorang petugas universiti itu. – AGENSI


Tiada makluman helikopter PDRM ceroboh ruang udara Singapura
Oleh EDDY AQMAL MOHAMED HAMIDI

11 September 2021, 8:42 pm
PETALING JAYA – Polis Diraja Malaysia (PDRM) memaklumkan telah mengesan sebaran mesej di platform media sosial yang mendakwa helikopter milik mereka mencerobohi ruang udara Singapura hari ini.
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali dalam satu kenyataan mengesahkan bahawa terdapat penerbangan helikopter milik mereka di ruang udara berhampiran Singapura.
“Penerbangan helikopter milik PDRM di ruang udara berhampiran Singapura hari ini adalah bagi tujuan penugasan rasmi.
“Sepanjang penugasan berlangsung sehingga kini, PDRM tidak dimaklumkan oleh pihak berkuasa ruang udara Singapura mengenai sebarang insiden penerbangan helikopter tersebut telah memasuki ruang udara Singapura,” kata kenyataan itu.
Terdahulu, beberapa portal berita antarabangsa dan tempatan melaporkan Singapura telah mengerahkan dua buah jet pejuang F-16 untuk memintas helikopter milik PDRM yang didakwa terbang merentasi Pulau Tekong, Singapura kira-kira pukul 10 pagi tadi.
Jelas portal berkenaan, jet pejuang berkenaan dilihat mengelilingi Pangkalan Udara Paya Lebar, Singapura pada ketinggian 5,000 kaki.

Pulau Tekong merupakan Pusat Latihan Asas Ketenteraan Singapura (BMTC) di mana lokasi latihan ketenteraan dan khidmat negara Singapura dilakukan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita bergejala punca kampung Orang Asli kena PKPD
Oleh AMREE AHMAD

11 September 2021, 8:21 pm
PUTRAJAYA -Sebuah perkampungan masyarakat Orang Asli di Perak iaitu Kampung Ulu Groh terletak dalam Daerah Kampar bakal dikenakan Perintah Kawalan Pergerakan Diperketatkan (PKPD) bermula esok.
Ia berpunca daripada kes seorang wanita tempatan berusia 39 tahun yang bergejala pada 23 Ogos sebelum menjangkiti 40 orang lain dan membentuk kluster komuniti di kampung itu.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, turut dilaksanakan PKPD ialah Ladang Insanjaya dan Ladang Darabif, Mukim Bebar, Daerah Pekan, Pahang selain di Sabah iaitu Taman Semarak Megah, Daerah Tawau.
Katanya, lokaliti itu sebelum ini pernah diwartakan PKPD dua kali dari 17 Jun hingga 30 Jun dan 27 Julai hingga 9 Ogos lepas.
“Lima lagi lokaliti di negeri berkenaan akan berakhir serentak esok antaranya Kampung Tuhau, Matunggong, Kudat; Taman Teluk Villa, Taman Ketiau, Projek Perumahan Rakyat Taman Sri Serigai dan Platinum Apartment,” katanya dalam kenyataan hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes sembuh melebihi kes harian, catat 21,771
Oleh SITI A'ISYAH SUKAIMI

11 September 2021, 7:31 pm
PUTRAJAYA – Kes sembuh Covid-19 mencatatkan 21,771 kes iaitu melebihi kes harian menjadikan jumlah kumulatif kes sembuh daripada Covid-19 sebanyak 1,700,733 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 1,247 kes positif Covid-19 sedang dirawat di Unit Rawatan Rapi manakala, sebanyak 667 kes pula memerlukan bantuan pernafasan.
“Daripada 19,550 kes harian yang dilaporkan, sebanyak 265 kes (1.4 peratus) adalah kategori tiga, empat dan lima manakala, 19,285 kes (98.6 peratus) kategori satu dan dua,” katanya dalam satu kenyataan akhbar di sini hari ini.
Beliau berkata, lapan negeri merekodkan kes empat digit dengan Sarawak melepasi angka 3,000 manakala, Selangor, Johor dan Sabah mengatasi angka 2,000.
Sementara itu, katanya, sebanyak 28 kluster baharu dikenal pasti terdiri daripada 17 kluster tempat kerja, enam kluster komuniti, tiga kluster kumpulan berisiko tinggi dan dua kluster pendidikan lain. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tasik Hijau ‘telan’ mangsa
Oleh KHAIRUL MOHD. ALI

11 September 2021, 6:39 pm
JOHOR BAHRU – Keseronokan lima pemuda melakukan aktiviti riadah mengunjungi Tasik Hijau, Bukit Lunchu, Pasir Gudang di sini bertukar tragedi apabila seorang daripada mereka ditemui lemas hari ini.
Dalam kejadian pukul 10 pagi itu, mangsa yang meninggal dunia dikenal pasti sebagai, Mohd. Faiz Daniel Maula Mohd. Nor, 26.
Komander Operasi Balai Bomba dan Penyelamat (BBP) Pasir Gudang, Timbalan Penguasa Bomba II Ibrahim Omar berkata, mangsa ditemui pukul 2.45 petang selepas operasi mencari dan menyelamat (SAR) dijalankan.
Maklumat awal mendapati mangsa dipercayai terjatuh ke dalam tasik sebelum hilang dan lemas.
“Pihak kami terima panggilan pukul 10.22 pagi dan 15 anggota dikejarkan ke lokasi kejadian untuk melakukan SAR.
“Setibanya di lokasi, didapati mangsa yang mengunjungi kawasan berkenaan untuk tujuan riadah telah lemas.

“Mayat mangsa ditemui pada kedalaman satu hingga dua meter dari tempat mangsa terjatuh,” katanya dalam satu kenyataan di sini hari ini.
Mayat Mohd. Faiz diserahkan kepada polis untuk tindakan lanjut.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pancaran cahaya UFO gegarkan penduduk China
Oleh KOSMO!

11 September 2021, 7:30 pm
BEIJING – Satu rakaman memaparkan cahaya terang didakwa dipancar dari objek terbang tidak dikenali (UFO) melintasi sebuah lapangan terbang di China, sekali gus menimbulkan rasa panik dalam kalangan penduduk tempatan, lapor akhbar The Sun, semalam.
Pemandangan yang menakutkan itu berlaku di bandar Shenyang awal minggu ini dan dirakam oleh orang ramai di sekitar kawasan lapangan terbang.
Menerusi rakaman tersebut, pancaran cahaya itu kelihatan menjulang di atas bangunan lapangan terbang dan suasananya kelihatan seperti dalam filem sains fiksyen yang sering ditonton.
Rakaman itu menjadi tular di media sosial dengan pelbagai spekulasi muncul daripada orang ramai yang mendakwa bahawa ia adalah cahaya dari dunia lain di angkasa lepas.
Selain itu, ada juga yang mencadangkan bahawa cahaya itu mungkin adalah kesan penggunaan teknologi asing seperti hologram, bahkan berkemungkinan adalah portal ke dimensi lain.
Bagaimanapun, sebilangan netizen di laman perkongsian Reddit memberikan pendapat lebih munasabah iaitu cahaya itu mungkin biasan atau pantulan cahaya matahari.

Seorang pakar meteorologi tempatan Xia Chuandong kemudiannya menjelaskan bahawa awan tebal di kawasan itu telah mengaburkan struktur bangunan yang ada disebaliknya.
Hasilnya, wap air di udara membiaskan cahaya dan menghasilkan kesan pancaran cahaya aneh. – Agensi


JDT II menang bergaya atasi Kelantan FC
Oleh YATIMIN ABDULLAH

11 September 2021, 7:01 pm
KOTA BHARU – Kelantan FC nyata bukan tandingan Johor Darul Ta’zim II (JDT II) apabila tumpas 0-3 pada saingan Liga Premier di Stadium Sultan Muhammad IV di sini sebentar tadi.
Pada perlawanan itu, JDT II terlebih dahulu memperoleh jaringan pertama seawal minit ke-11 menerusi tandukan kencang ketua pasukan, Mohamad Fadhli Mohd. Shas hasil sepakan sudut Stuart John Wilkin yang melepasi jangkauan penjaga gawang Kelantan FC, Mohamad Faridzuen Kamarudin.
Dua minit berselang, Fernando Rodrigues mengukuhkan cengkaman JDT II apabila meledakkan jaringan kedua pelawat.
Tuan rumah yang tersentak dengan dua jaringan itu cuba bangkit pada minit ke-21, namun rembatan Natanael Ringo berjaya ditepis keluar oleh penjaga gol JDT II, Shaheeswaran Thavakumar untuk menyelamatkan keadaan.
Peluang terbaik Kelantan FC merapatkan jurang jaringan hadir pada minit ke-40, tetapi rembatan padu Muhammad Izaffiq Ruzi sekadar mengegar sisi gol pelawat sekali gus menyaksikan keputusan 2-0 kekal hingga tamat separuh masa pertama.
Bersambung babak kedua, Natanael Ringgo hampir-hampir menghadiahkan jaringan pertama skuad The Red Warriors (TRW) pada minit ke-51, namun tandukannya terus ke dakapan Shaheeswaran.

Keghairahan Kelantan FC mencari jaringan sulung dihukum dengan jaringan ketiga JDT II menerusi rembatan Kei Hirose pada minit ke-56 yang gagal diselamatkan oleh Mohamad Faridzuen.
Pelawat yang mendominasi perlawanan selepas itu buntu untuk menambah jaringan apabila gagal menterjemahkan peluang terhidang ke dalam bentuk jaringan.
Keputusan 0-3 itu kekal sehingga tamat perlawanan menyaksikan TRW tumbang di laman sendiri. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Temui ajal semasa joging
Oleh ROHANA MOHD. NAWI

11 September 2021, 6:59 pm
KOTA BHARU – Seorang lelaki meninggal dunia selepas dipercayai terjatuh ketika berjoging seorang diri di Kampung Pangkalan Nangka, Pengkalan Chepa di sini hari ini.
Ahmad Farouk Zawawi, 42, ditemui dalam keadaan terbaring oleh orang awam di tepi jalan berhampiran kedai di kampung itu pada pukul 9.40 pagi.
Ketua Polis Daerah Kota Bharu, Asisten Komisoner Abdul Rahim Daud, pihaknya bergegas ke lokasi kejadian selepas menerima panggilan daripada orang awam yang menemui mangsa terbaring di tepi jalan.
Menurutnya, siasatan awal mendapati mangsa meninggal dunia akibat sesak nafas ketika berjoging.
“Hasil soal siasat terhadap keluarga mendapati mangsa berasal dari Taman Sari, Jalan Hospital di sini dan bekerja sendiri.
“Mangsa juga dipercayai mempunyai penyakit asma dan darah tinggi, namun tidak pernah mendapat rawatan di hospital kerana penyakitnya tidak serius,” katanya ketika dihubungi Kosmo! hari ini.

Menurut Abdul Rahim, pemeriksaan pada seluruh anggota badan mangsa tidak menemui sebarang kesan mencurigakan yang boleh dikaitkan dengan perbuatan jenayah.
Mayat mangsa dihantar ke Hospital Raja Perempuan Zainab II di sini untuk dibedah siasat dan kes diklafikasikan sebagai mati mengejut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Panda gergasi Kai Kai ‘dedah’ anak jantan
Oleh KOSMO!

11 September 2021, 7:00 pm
SINGAPURA – Seekor panda gergasi jantan, Kai Kai ‘mendedahkan’ jantina anak panda yang dilahirkan pasangannya dalam satu majlis di zoo River Safari, Singapura, semalam, lapor akhbar The Sun.
Kai Kai dihujani konfeti berwarna biru apabila ia membuka sebuah kotak yang digantung pada sebatang dahan pokok, menandakan bahawa pasangannya, Jia Jia melahirkan seekor anak panda jantan.
Jia Jia melahirkan anak panda itu di zoo River Safari pada bulan lepas.
Kai Kai dihujani konfeti berwarna biru yang menandakan jantina anaknya sebagai jantan. -AFP
Sejurus acara mendedahkan jantina itu, Rizab Hidupan Liar Singapura mempelawa penduduk negara itu untuk menamakan anak panda tersebut.
Sementara itu, dalam acara yang sama, Kai Kai turut membuka hadiah-hadiah yang diberikan sempena ulang tahun kelahirannya yang ke-14. – Agensi


Aksi ngeri pengantin bergambar di tebing curam
Oleh KOSMO!

11 September 2021, 8:00 pm
LITTLE ROCK, Arkansas – Sepasang pengantin baharu memilih gaya ekstrem dalam sesi fotografi perkahwinan mereka apabila bergaya di tebing curam setinggi hampir satu meter, lapor akhbar The Sun UK semalam.Ryan Myers, 30, dan Skye, 28, yang merupakan penggemar aktiviti lasak mengambil keputusan meraikan perkahwinan mereka di tebing ikonik negeri itu iaitu Hawksbill Crag.
Aksi kedua-dua pengantin baharu itu menimbulkan rasa ngeri dalam kalangan sebilangan individu yang menyaksikan gambar mereka apabila Skye yang berkaki ayam berdiri di hujung tebing sambil memegang lengan suaminya.
Foto itu seolah-olah menunjukkan Skye hampir terjatuh ke bawah namun sebenarnya dia telah diikat dengan tali keselamatan terlebih dahulu.
Skye sebenarnya telah diikat dengan tali keselamatan sebelum sesi fotografi bermula. – Carter News Agency
“Kami mengimpikan perkahwinan yang besar dan meriah namun Covid-19 memusnahkan semuanya.
“Memandangkan kami berdua pencinta aktiviti ekstrem maka merakam gambar perkahwinan di lokasi ini sangat bermakna,” jelas Myers.
Tambahnya, setiap kru penggambaran adalah golongan profesional dan mereka mendapatkan khidmat profesional sebelum melakukan aksi-aksi yang berbahaya. – Agensi


Jangan sebab saya, tapi pakailah kerana Allah – Nana Mahazan
11 September 2021, 7:05 pm
PETALING JAYA – Perubahan Nana Mahazan yang mula mengenakan tudung sejak 15 Ogos lalu menerima respons positif daripada peminat sehingga ada yang mendedahkan mula mengenakan stoking disebabkan pengacara itu.
Nana bagaimanapun berkata, sebaiknya peminat tersebut berbuat kebaikan dan berubah kerana Allah, bukan disebabkan dirinya yang naif dalam banyak hal agama.
Kata bekas bintang Akademi Fantasia musim pertama (AF1) itu lagi, dia bukan orang yang tepat sekiranya ada mana-mana wanita di luar sana mahu bertanya tentang penghijrahan dan agama.
“Jangan buat sebab saya, tapi Allah. Kalau bab pakai stoking, tanyalah orang yang lebih arif. Jangan tanya saya yang sangat naif dalam bab agama.
“Saya bukan orang yang betul untuk kalian tanya. Tapi kalau awak pakai stoking sebab tengok saya, alhamdulillah,” katanya dalam sesi siaran langsung dalam Instagramnya sebentar tadi.
Tambah ibu kepada dua cahaya mata itu lagi, dia sebenarnya sangat terharu apabila ramai yang mendoakan kebaikan buat dirinya semenjak mula berhijab.

Ada masanya, Nana mengakui dirinya tidak layak menerima segala pujian tersebut.
“Segala pujian itu cuma untuk Allah. Saya masih Nana yang dulu. Saya cuma nak jadi lebih baik dari segi penampilan. Sebab penampilan ini satu perkara yang saya sedang bergelut. Tapi tak perlu cerita lanjut kepada orang.
“Ini semua proses saya dan saya amat bersyukur. Tuhan beri rasa itu. Bila bertaubat dan lalui saat itu, saya rasa manis dan nikmat,” katanya lagi.
Dalam sesi sama, Nana turut menjawab soalan daripada pengikutnya yang bertanya tentang penerimaan keluarga mentua tentang perubahan imejnya sekarang.
Jawab Nana, dia bersyukur kerana dikurniakan keluarga mentua yang sangat baik, sentiasa menyokong dan menerima apa sahaja yang dilakukannya.
“Masa itu, mak mentua saya punya hari lahir dan kami berhubungan menerusi panggilan video. Dia cakap, nampak saya pakai tudung dalam Facebook dan saya jawab ya, kemudian dia tanya lagi kenapa.
“Saya jawablah sudah tiba masanya. Untuk mereka faham, mungkin agak susah sikit. Tapi tak mengapa, mereka sangat okey. Sebelum kahwin pun, mereka terima saya seadanya dan sangat menyokong ketika Brian memeluk agama Islam. Mereka tahu, pada akhirnya ini semua pilihan kita, asalkan anak-anak bahagia,” ujarnya.
15 Ogos lalu, Nana mencuri perhatian apabila tampil berhijab menerusi sebuah video berdurasi 30 minit yang dimuat naik dalam Instagramnya ketika sedang mempromosikan produk berupa sambal yang diusahakannya. – K! ONLINE


Ribut petir dan hujan lebat di 7 negeri malam ini
Oleh ZULKIFLI MANZOR

11 September 2021, 7:10 pm
PETALING JAYA – Jabatan Meteorologi Malaysia meramalkan cuaca ribut petir dan hujan lebat di beberapa kawasan di tujuh negeri malam ini.
Bagi Perak kawasan terlibat adalah Larut, Matang, Selama, Ulu Perak dan Kuala Kangsar, manakala di Kelantan membabitkan Jeli, Tanah Merah, Kuala Krai dan Gua Musang.
Ribut petir dan hujan lebat turut diramal di Besut, Setiu, Hulu Terengganu dan Marang di Terengganu serta Tanah Tinggi Cameron, Lipis, Raub dan Rompin di Pahang.
Begitu juga di beberapa kawasan di Johor iaitu Muar, Batu Pahat, Kluang, Mersing, Kulai dan Kota Tinggi serta Limbang di Sarawak.
Manakala bagi Sabah kawasan terlibat Sipitang, Tenom, Nabawan, Ranau, Sandakan Tongod, Telupid, Kinabatangan dan Beluaran. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


HSA siasat dakwaan pesakit Covid-19 tidak diberi makan, minum
Oleh KHAIRUL MOHD. ALI

11 September 2021, 7:21 pm
JOHOR BAHRU – Hospital Sultanah Aminah (HSA) di sini akan menjalankan siasatan terperinci mengenai dakwaan seorang pesakit Covid-19 yang tidak diberi makan dan minum selain dimarahi petugas kesihatan di hospital berkenaan yang tular di media sosial, semalam.
Pengarah HSA, Dr. Mohtar Pungut @ Ahmad memberitahu, pihaknya akan menjalankan siasatan berhubung dakwaan berkenaan.
Katanya, sekiranya kejadian itu terbukti kesahihannya, tindakan sewajarnya akan dikenakan terhadap petugas kesihatan terbabit.
“Pihak pengurusan memandang serius akan perkara yang berlaku dan tindakan awal telah dilaksanakan.
Kami amat kesal dengan kejadian itu sehingga menyinggung perasaan masyarakat,” katanya di sini hari ini.
Tangkap layar kenyataan dimuat naik seorang pengguna lama sosial yang mendakwa isterinya dimarahi selain tidak diberi makan dan minum pihak HSA, Johor Bahru, Johor semalam.
Semalam, seorang pengguna membuat hantaran di akaun Facebook mendakwa isterinya tidak diberi makan dan minum kira-kira 14 jam selepas dimasukkan ke HSA kerana positif Covid-19 dan kekurangan oksigen.

Dalam dakwaan berkenaan, isterinya turut dimarahi petugas kesihatan apabila meminta bantuan termasuklah untuk ke tandas kerana isterinya tidak mampu berjalan seperti biasa dan memerlukan penggunaan tongkat.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan salur dana segera bantu baik pulih Pertis Kelantan
Oleh ROSALWANI CHE SOH

11 September 2021, 5:33 pm
BACHOK – Kerajaan menyalurkan peruntukan sebanyak RM10,000 sebagai bantuan segera untuk membaik pulih Pejabat Persatuan Orang Orang Cacat Penglihatan Islam Malaysia (Pertis) Wilayah Kelantan di Beris Kubur Besar di sini.
Timbalan Menteri di Jabatan Perdana Menteri, (Hal Ehwal Agama), Datuk Ahmad Marzuk Shaary berkata, peruntukan itu dalam usaha membantu membangunkan pusat berkenaan.
“Saya melihat keadaan kawasan bangunan yang uzur ketika mengadakan lawatan. Oleh itu, kita salurkan bantuan dalam usaha menampung keperluan yang diperlukan. Banyak lagi penambahbaikan yang perlu dilakukan di sini.
“Kita berusaha membantu pihak berkenaan bagi membantu golongan orang cacat penglihatan dalam usaha membantu Pertis di negeri ini menyebarkan dakwah kepada golongan itu, ” katanya selepas menyampaikan bantuan bakul makanan kepada golongan orang cacat penglihatan di Pertis, Beris Kubor Besar sini hari ini.
Beliau berkata,  pihaknya akan terus memperkasakan lima pelan intervensi di bawah jabatan itu untuk membela nasib golongan berkenaan selain memberi peluang yang lebih baik bagi mereka meneruskan kehidupan melalui cara yang menepati pembangunan sahsiah Islam. – K! ONLINE


Malaysia rekod RM7.7 bilion aliran modal pelabur asing
Oleh MOHD. HUSNI MOHD. NOOR

11 September 2021, 5:45 pm
PUTRAJAYA – Negara terus merekodkan aliran modal pelabur asing yang positif didorong kemajuan yang dicapai menerusi Pelan Pemulihan Negara (PPN).
Menteri Kewangan, Tengku Datuk Seri Zafrul Tengku Abdul Aziz berkata, bagi bulan Ogos, Malaysia merekodkan sejumlah RM7.7 bilion dari segi aliran masuk modal pelabur asing iaitu pencapaian tertinggi sejak Jun lalu sekali gus mengimbangi aliran keluar bagi dua bulan sebelum itu.
Beliau berkata, bulan Ogos juga adalah bulan pertama yang mencatat pembelian bersih oleh pelabur asing di pasaran ekuiti negara.
“Perkembangan positif itu hasil daripada situasi lebih baik sistem kesihatan awam dan pembukaan semula ekonomi secara beransur-ansur melalui Program Imunisasi Covid-19 Kebangsaan (PICK).
“Kami menjangkakan pemulihan lebih kukuh bagi suku keempat 2021,” katanya menerusi kenyataan akhbar di sini hari ini.
Dari segi pasaran bon ringgit pula, Tengku Zafrul berkata, aliran masuk pelabur asing pada Ogos lalu tertumpu kepada terbitan Sekuriti Kerajaan Malaysia (MGS) bernilai RM3.1 bilion. -K! ONLINE


Maut diserang sakit jantung ketika tunggang motosikal
Oleh AIMUNI TUAN LAH

11 September 2021, 5:22 pm
GUA MUSANG – Seorang lelaki maut selepas dipercayai diserang sakit jantung semasa menunggang motosikal di Kampung Lembaga di sini hari ini.
Dalam kejadian pukul 2 petang itu, mangsa, Mohd. Kasim Ahmad, 57, dari Kampung Batu 2, Kuala Nerus di sini meninggal dunia dipercayai terjatuh daripada motosikal jenis Honda Wave yang berhenti di kawasan tersebut.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa dipercayai dalam perjalanan pulang ke rumah selepas membeli peralatan elektrik di bandar.
Katanya, setibanya di lokasi kejadian, mangsa dipercayai diserang sakit jantung dan sempat memberhentikan motosikalnya berhampiran sebuah rumah penduduk.
“Mangsa dipercayai cuba meminta pertolonganm, namun tidak sempat berbuat demikian sebelum terjatuh.
“Kejadian itu menyebabkan motosikal mangsa terbalik lalu menghempap kakinya,” katanya dalam satu kenyataan di sini hari ini.

Ujian saringan Covid-19 mendapati mangsa bebas jangkitan virus berkenaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Peniaga di Bulatan Sultan Azlan Shah rayu dibenarkan operasi
Oleh ASLIZA MUSA

11 September 2021, 5:26 pm
IPOH – Penyedia perkhidmatan barangan mainan rekreasi di Bulatan Sultan Azlan Shah di Bandar Meru Raya di sini mengakui pendapatan terjejas teruk selepas lebih enam bulan tidak dibenarkan beroperasi.
Mereka juga tersepit apabila terpaksa menanggung rugi puluhan ribu ringgit disebabkan barang mainan seperti basikal, kereta api, basikal dan kereta elektrik rosak kerana lama tidak digunakan.
Wakil peniaga, Azrina Abdul Kadir, 38, berkata, nasib mereka yang hilang mata pencarian itu patut diberikan perhatian sewajarnya oleh kerajaan.
Katanya, rata-rata mereka juga kini bergantung hidup dengan wang simpanan untuk menyara keluarga masing-masing.
“Mungkin orang lihat perniagaan jenis ini tidak terjejas, barang pun tidak rosak. Sebenarnya (tanggapan) silap, kami yang paling teruk tanggung rugi.
“Misalnya kereta dan basikal elektrik, apabila tidak digunakan dalam tempoh lama, tayar dan baterinya akan rosak. Barang-barang itu dibeli dari China, harganya pun bukan murah, malah beribu ringgit,” katanya ketika ditemui di sini hari ini.

Menurut Azrina, meskipun tidak beroperasi, mereka masih perlu membayar sewa premis yang menempatkan kesemua barang mainan dengan bayaran RM1,000 sebulan.
Jelasnya, disebabkan kesempitan hidup, ada dalam kalangan peniaga yang tidak berkemampuan membayar sewa premis hingga tertangguh selama empat bulan.
“Terdapat 17 peniaga di sini melibatkan penjaja kecil termasuk empat pengusaha perkhidmatan barang mainan rekreasi. Kesemua kami adalah peniaga berlesen di sini.
“Berbanding sekatan (Perintah Kawalan Pergerakan) yang diadakan beberapa kali, ini adalah paling lama. Sebelum ini, walaupun buka tutup buka tutup, kami masih boleh bernafas lagi,” katanya. – K! ONLINE


Masjid jadi pusat transit keganasan rumah tangga
Oleh WAT KAMAL ABAS

11 September 2021, 6:00 pm
BUKIT GANTANG – Fungsi masjid di negara ini akan diperluaskan apabila dicadang untuk dijadikan sebagai pusat transit keganasan rumah tangga.
Ia melibatkan kolaborasi antara Jabatan Kemajuan Islam Malaysia (Jakim) dan Kementerian Pembangunan Wanita, Keluarga dan Masyarakat.
Menteri Di Jabatan Perdana Menteri (Hal Ehwal Agama), Senator Idris Ahmad berkata, langkah itu bagi menyerlahkan lagi fungsi masjid sebagai pusat komuniti setempat.
“Hasrat menjadikan masjid sebagai tempat yang menyediakan pelbagai kemudahan kepada segenap lapisan masyarakat itu amatlah wajar kerana telah dipraktikkan pada masa lalu.
“Dengan wujudnya kepelbagaian aktiviti itu kelak, pelbagai kemudahan meliputi keperluan psikososial dan spiritual dapat dijayakan,” katanya.
Beliau berkata demikian selepas menyampaikan sumbangan Yayasan Pembangunan Ekonomi Islam Malaysia (Yapeim) kepada remaja lumpuh, Ahmad Auza’e Subri di Kampung Sungai Petai Changkat Jering di sini hari ini.

Mengulas lanjut, beliau memberitahu, ketika ini projek sedemikian telah pun dimulakan di Wilayah Persekutuan dan akan dikembangkan ke masjid -masjid di seluruh negara.
Menurut Idris lagi, sebagai permulaan dua masjid telah dipilih sebagai perintis iaitu Masjid Wilayah Persekutuan dan Masjid Al-Ghufran Pinggiran Taman Tun Dr. Ismail. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wabak polio di Malaysia diisytihar tamat
Oleh SAFINA RAMLI

11 September 2021, 5:53 pm
GEORGE TOWN – Kementerian Kesihatan(KKM) mengumumkan pengisytiharan penamatan wabak polio di negara ini.
Menteri Kesihatan, Khairy Jamaluddin berkata, pengisytiharan itu dibuat Pejabat Perwakilan Pertubuhan Kesihatan Sedunia (WHO) ke Malaysia, Brunei Darussalam dan Singapura dalam perutusan rasminya kepada KKM semalam.
Menurutnya, pengisytiharan itu dilakukan berdasarkan penilaian oleh pasukan penilai terdiri daripada panel pakar antarabangsa yang telah melaksanakan penilaian menyeluruh terhadap tindakan kawalan dan pencegahan wabak polio yang dijalankan di negara ini.
“Berdasarkan penilaian tersebut, usaha Malaysia dalam kawalan dan pencegahan wabak tersebut telah diiktiraf sebagai berjaya menghentikan penularan wabak polio.
“Penyakit polio adalah penyakit berjangkit disebabkan virus polio yang menyerang sistem saraf manusia dan boleh menyebabkan kelumpuhan kekal sepanjang hayat selain boleh menyebabkan kegagalan pernafasan dan membawa maut,” kata Khairy kepada pemberita di sini hari ini.
Menurutnya, pada penghujung 2019, Malaysia dikejutkan dengan pengesahan satu kes polio yang dikesan di Sabah iaitu selepas 27 tahun negara bebas daripada kes polio di Malaysia.

Susulan pengesahan kes polio tersebut, usaha pencegahan dan kawalan wabak giat dijalankan dan masih diteruskan walaupun negara turut dilanda pandemik Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Indonesia digelar negara paling santai di dunia
Oleh KOSMO!

11 September 2021, 6:05 pm
JAKARTA – Satu tinjauan syarikat pelancongan Britain, Lastminute.com mendapati Indonesia berada di kedudukan pertama dalam senarai negara paling santai di dunia, lapor laman berita Suara.com, semalam.
Dalam tinjauan yang dikenali sebagai Negara-Negara Paling Santai di Dunia, terdapat lima negara yang menjadi pilihan pelancong antarabangsa.
Antara kriteria yang dimasukkan dalam tinjauan ini adalah negara yang disaran untuk dilawat bagi tujuan berehat, berhibur dan menikmati percutian di tahap maksimum.
“Indonesia berada di kedudukan pertama kerana mempunyai rangkaian pulau dan pantai yang besar, indah serta antara tercantik di dunia.
“Kemudahan pelancongan, kemesraan pekerja dan lokasi-lokasi mesra pengunjung juga menjadi antara tarikan besar warga luar ke Indonesia untuk bercuti,” demikian menurut kenyataan syarikat itu.
Selain Indonesia, empat negara lain yang menduduki tangga lima teratas adalah Australia, New Zealand, Sri Lanka dan Iceland. – Agensi


Hobi simpan pistol tiruan makan diri
11 September 2021, 5:27 pm
AMPANG – Tindakan tiga lelaki menjadikan pistol tiruan termasuk peluru sebagai koleksi peribadi atau hobi mengundang padah apabila mereka ditahan di Taman Dato Ahmad Razali di sini semalam.
Lelaki tempatan berusia 27 hingga 37 tahun itu mengaku membeli peralatan tersebut secara online pada harga RM400.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan dibuat selepas pihaknya terserempak dengan kereta jenis Perodua Myvi yang dinaiki suspek dalam keadaan mencurigakan pukul 12.15 tengah hari.
“Anggota polis menahan kereta untuk membuat pemeriksaan dan menjumpai satu beg hitam berisi objek hitam menyerupai sepucuk pistol, dua kelopak pistol, satu bekas tin kecil mengandungi biji-biji kecil dipercayai peluru plastik, satu alat laser dan satu pisau lipat.
“Susulan penemuan itu, polis menyerbu rumah suspek di Jalan Berembang, Kuala Lumpur dan merampas selaras senjata menyerupai sniper, tiga botol tin gas dan tiga bekas berisi biji-biji kecil dipercayai peluru,” ujarnya dalam kenyataan hari ini.
Semakan mendapati ketiga-tiga suspek mempunyai rekod jenayah kesalahan dadah dan menipu.

“Hasil siasatan mendapati pistol tiruan dan peralatan itu dibeli secara online pada 2019 dengan harga RM400.
Suspek turut mengaku menjadikan senjata yang dirampas itu sebagai koleksi dan juga hobi,” ujarnya.
Suspek direman bagi membantu siasatan mengikut Seksyen 36 Akta Senjata 1960 (memiliki senjata tiruan). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mosti kenal pasti tiga punca penerima vaksin tiada sijil digital
Oleh MUHAMMAD AYMAN GHAFFA

11 September 2021, 6:04 pm
KOTA BHARU – Nombor siri vaksin yang tidak dikemaskini di stesen terakhir semasa menerima suntikan merupakan salah satu daripada tiga faktor yang menyebabkan individu yang sudah lengkap dua dos, namun masih belum menerima sijil digital vaksin.
Menteri Sains, Teknologi dan Inovasi, Datuk Seri Dr. Adham Baba berkata, perkara itu disebabkan kesibukan petugas kesihatan menyuntik ramai penerima vaksin setiap hari sehingga ada nombor siri vaksin tidak dikemas kini semasa proses akhir di stesen vaksinasi.
Menurutnya, Kementerian Sains, Teknologi dan Inovasi (Mosti) turut mengenal pasti punca kedua yang menyebabkan penerima masih belum menerima sijil digital adalah maklumat penerima di dalam aplikasi MySejahtera berbeza dengan data Jabatan Pendaftaran Negara (JPN).
“Ada penerima tersilap memasukkan maklumat diri seperti ejaan nama atau nombor kad pengenalan tidak lengkap berbanding data JPN ketika membuat pendaftaran di MySejahtera.
“Bagi faktor ketiga, ada penerima mendapat suntikan vaksin di luar Program Imunisasi Covid-19 Kebangsaan (PICK) seperti program dijalankan oleh kerajaan negeri, pihak swasta, pejabat kedutaan dan penerima vaksin di luar negara apabila data-data tersebut tidak melalui sistem sedia ada,” katanya.
Beliau berkata demikian pada sidang akhbat selepas mengadakan lawatan di pusat pemberian vaksin (PPV) di Dewan Sri Tunjong, Jabatan Pendidikan Negeri Kelantan di sini hari ini.

Mengulas lanjut, menurut Adham, data-data suntikan di luar PICK perlu disahkan dan dikemas kini terlebih dahulu sehingga menyebabkan sijil digital penerima vaksin tidak dapat dikeluarkan serta-merta.
Ujarnya, selepas tiga faktor utama terbabit dikenal pasti, Mosti yang dilantik sebagai penyelaras PICK bersama Kementerian Kesihatan sedang berusaha menyelesaikan masalah itu.
Terdahulu, Menteri Kesihatan, Khairy Jamaluddin Abu Bakar dilaporkan memberi tempoh seminggu kepada pasukan MySejahtera menyelesaikan kes penerima vaksin yang sudah lengkap dua dos, namun masih tidak memiliki sijil digital.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Buka hospital medan di Hospital Pulau Pinang
Oleh SAFINA RAMLI

11 September 2021, 5:44 pm
GEORGE TOWN – Sebuah hospital medan akan dibuka di Hospital Pulau Pinang (HPP) di sini bagi menampung peningkatan jumlah pesakit Covid-19 di negeri ini.
Menteri Kesihatan, Khairy Jamaluddin berkata, hospital medan itu akan mempunyai lebih 100 buah katil dilengkapi kemudahan oksigen, wad pesakit dan lain-lain kemudahan yang mampu merawat pesakit.
“Angkatan Tentera Malaysia (ATM) dan kakitangan Kementerian Kesihatan (KKM) telah melawat tapak, dan jika kelulusan diperoleh esok pembinaannya akan mengambil masa seminggu untuk disiapkan.
“Lebih 100 buah katil tambahan pelbagai jenis akan disumbangkan untuk pesakit di Hospital Medan ini,” katanya selepas meninjau tapak operasi hospital medan di HPP di sini hari ini.
Sebelum ini, Unit Rawatan Rapi Medan (Field) ICU dibina Angkatan Tentera Malaysia (ATM) di Hospital Kepala Batas (HKB) pada Mei lalu bagi merawat pesakit kritikal Covid-19.
Sementara itu, beliau turut memaklumkan,KKM juga akan menggerakkan 200 petugas barisan hadapan terdiri daripada kakitangan perubatan, jururawat dan lain-lain ke Pulau Pinang bagi menampung jumlah petugas kesihatan di negeri ini.

“Kita dapati ada kekurangan dari segi tenaga jururawat di Pulau Pinang, kita gerakkan mereka ini dari negeri-negeri lain untuk membantu Pulau Pinang,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Idris akan jumpa mufti bincang kapasiti jemaah masjid
Oleh AMREE AHMAD

11 September 2021, 4:18 pm
PUTRAJAYA – Kerajaan akan mengadakan pertemuan dengan mufti-mufti setiap negeri untuk membincangkan draf prosedur operasi standard (SOP) solat berjemaah di masjid dan surau.
Menteri di Jabatan Perdana Menteri (Hal Ehwal Agama), Idris Ahmad berkata, usaha itu juga sejajar hasrat kerajaan mempersiapkan negara memasuki fasa endemik akhir bulan depan.
“Pertemuan itu bagi membincangkan cadangan beri ruang kapasiti lebih luas untuk umat Islam solat berjemaah dengan langkah keselamatan rapi,” kata beliau menerusi kenyataan di sini hari ini.
Langkah itu ujarnya dibuat susulan jangkaan 80 peratus penduduk negara ini sudah menerima dua dos lengkap vaksin pada hujung Oktober ini bagi mencapai sasaran imuniti berkelompok.
Jabatan Kemajuan Islam turut diarah mengambil tindakan membuat ketetapan baharu SOP tertakluk kepada persetujuan setiap negeri dan pertemuan itu yang turut melibatkan pihak Kementerian Kesihatan dan Majlis Keselamatan Negara akan dibuat dalam masa terdekat bersama semua mufti dari seluruh negara.
Meskipun tidak merujuk mana-mana insiden, kenyataan Idris itu dipercayai mengulas video tular netizen yang tidak berpuas hati had jemaah bagi solat Jumaat di Masjid Putra semalam. – K! ONLINE


Saya mahu jadi contoh golongan artis muda – Naim Daniel
Oleh MOHAMMAD SHAHEMY AZMI

11 September 2021, 4:28 pm
PETALING JAYA – Penyanyi dan juga pelakon Naim Daniel memberitahu bahawa dia percaya konsep perkongsian rezeki dengan golongan yang memerlukan kerana berpendapat bahawa kebaikan yang dihulurkan akan berbalik kepada dirinya suatu hari nanti.
Ujar Naim kepada Kosmo! Online, dia percaya bahawa kehidupan seseorang termasuk dirinya ibarat putaran roda, ada masa di atas (senang) dan ada masa di bawah (susah).
“Tidak salah untuk berkongsi rezeki lebih kepada orang lain. Sebab saya percaya dengan kehidupan yang diibaratkan seperti roda. Bantuan yang dihulurkan itu pula terbit atas dasar simpati yang tidak dibuat-buat.
“Kita tidak tahu kehidupan pada masa akan datang. Apabila kita membantu orang lain, sebenarnya pada masa sama kita juga membantu diri sendiri (mendapat pahala akhirat),” katanya.
Ujar Naim atau nama lengkapnya Muhammad Naim Daniel Baharin, 24, dia cuba untuk menjadi contoh terbaik terutama kepada golongan belia yang berada dalam industri seni kreatif supaya dilihat ‘berguna’ kepada masyarakat.
“Saya ingin buktikan kepada masyarakat bahawa golongan artis muda juga boleh memberikan sesuatu sumbangan bermakna.

“Kami bukan sahaja berada dalam industri untuk mengecapi kemahsyuran, tetapi juga untuk sampaikan sumbangan bermakna kepada masyarakat walaupun tidak sebesar mana,” ujarnya.
Kata pelantun lagu Purnama itu lagi, dia sedar pada ketika ini ramai pihak yang tertekan dan terkesan disebabkan pandemik Covid-19 sehingga menyebabkan ramai dalam kalangan mereka hilang pekerjaan dan sumber pendapatan.
“Jadi kenapa kita (golongan artis muda) tidak menjadi duta-duta kecil kepada kebaikan terutama untuk negara kita sendiri?” jelasnya.
Dalam pada itu, Naim turut berpesan kepada pemain industri dengan berita gembira yang diumumkan kerajaan apabila membenarkan sektor industri kreatif dibuka semula supaya tidak terlalu leka.
“Saya berpesan pada diri sendiri dan rakan-rakan lain supaya tidak mengambil kesempatan ini (kembali berkarya) untuk melanggar prosedur operasi standard (SOP) yang telah ditetapkan kerajaan.
“Bekerjalah dengan baik untuk kelangsungan kehidupan dalam industri,” katanya.
Sekadar info, Naim sebelum ini pernah tampil menghulurkan bantuan kepada golongan memerlukan dengan membuka bank makanan atau ‘foodbank’ di stesen minyak Petronas Taman Pelangi Semenyih, Selangor pada Julai lalu.
Antara barangan yang dibeli Naim ialah beras, mi segera, garam, gula, biskut, lampin pakai buang bayi, susu, sardin dan tepung.
Pada masa sama, Naim terbuka menerima cadangan daripada pengikutnya yang mengusulkan untuk menambah dua jenis barangan keperluan iaitu sabun basuh dan tuala wanita. – K! ONLINE